text:
Nógvar avbjóðingar hava verið við sjóvarfalsverkinum í Vestmannasundi, men tað hevur støðugt gingið framá. Nógv bendir á, at talan verður um eina sólskinssøgu innan varandi orkuframleiðslu, nú flestu forðingar eru fingnar av vegnum.
– Hetta er ein søgulig løta og eitt risa fet framá fyri Minesto og menningina av okkara serstøku tøkni. Vit eru serliga fegin um framleiðslustøðið á skipanini. Nú gleða vit okkum til at halda fram við arbeiðinum í Vestmannasundi og okkara framtíðarsamstarvi við SEV, segði Dr. Martin Edlund, forstjóri í Minesto, tá elorka frá sjóvarfalli fyri fyrstu ferð var latin inn í føroysku elskipanina í november 2020.
Eftir at undirstøðukervið við fundamenti á havbotninum, sjókaðli og transformarastøð á landi var liðugt sett upp, setti Minesto eisini sjóvarfalsdrekan út, og síðst í november 2020 var farið undir royndarframleiðslu við sjóvarfalsorkuverkinum. Sonevnda DG100 skipanin fevnir um ein dreka, tjóður og botnfesti. Botnfestið ger tað møguligt hjá drekanum at flyta seg í sjónum í einum áttatali.
Royndarkoyringin av DG100 orkuverkinum merkir, at Minesto við serstøku Deep Green-tøknini nú kann framleiða burðardygga elorku úr sjóvarfallinum í Vestmannasundi inn á føroyska elkervið.
Nevndarformaðurin í Minesto, Jonas Millqvist, fegnast somuleiðis um úrslitið.
– Hetta er eitt virðismikið fet fram móti at fáa staðfest tøknina hjá Minesto í burðardyggari orkuvinnu á sama støði sum eitt nú sjóvindmyllur. Vit flyta okkum nú frá einstøkum til størri uppsetingar eftir sama leisti, sum varð nýttur innan vindorku, sigur nevndarformaðurin í svensku tøknifyritøkuni.
Orka framleidd úr sjóvarfalli er serstakliga áhugaverd. Talan er um støðugastu varandi orkukeldu á okkara leiðum. Í mun til vind-, vatn- og sólorku, sum eru tongdar at veðrinum og harvið eru óstøðugar orkukeldur, ber altíð neyvt til at siga, nær og hvussu hart rákið er og verður kring oyggjarnar. Sostatt er talan um stórt nýbrot innan orkuframleiðslu.
Altjóða viðurkendir serfrøðingar meta, at mátturin í sjóvarfallinum um allan heim svarar til 80 GW. Sjóvarfalsorkan kring Føroyar verður mett til 1 GW. Væntandi fer at bera til at gagnnýta 15-20 prosent av føroysku sjóvarfalsorkuni, ið svara til 150-200 MW. Til samanberingar kann nevnast, at tá mesti eftirspurningur er eftir elorku í Føroyum, er samlaða framleiðslan nakað oman fyri 60 MW. Av tí sama, er potentialið í hesi orkukelduni ómetaliga stórt.
Ymiskt er, hvussu tað rekur á ymsu firðunum, so um sjóvarfalsturbinurnar verða spjaddar kring oyggjarnar, ber til at hava sjóvarfall sum ein støðugan part av varandi orkukeldunum í framtíðini.
Fyrsta sjóvarfalsorkuverkið i Vestmannasundi hevur fingið navnið Havfrúgvin. Tað var Bárður á Steig Nielsen, løgmaður, sum skeyt upp at nýta navnið Havfrúgvin, tá hann vitjaði á staðnum á sumri 2020. Hetta hildu umboð fyri Minesto og leiðslan í SEV vera eitt frálíkt hugskot, tí navnið Havfrúgvin stavar frá fyrsta 4-mannafarinum, sum varð smíðað í Vestmanna í 1906. Góð 20 ár seinni fingu vestmenningar fyrsta 5-mannafarið til kappróður, ið eisini fekk navnið Havfrúgvin.
Týðandi stuðul frá ES
Í 2019 læt ES 2,5 milliónir evrur – svarandi til slakar 19 milliónir krónur – í stuðli til sjóvarfalsverkætlanina í Vestmannasundi.
– Hetta eru sera góð tíðindi fyri Minesto og samstarv okkara við SEV um sjóvarfalsorku í Føroyum. ES vísir enn einaferð, at tey hava álit á okkara slóðbrótandi tøkni og ætlanum um at íverkseta tøknina, segði Dr. Martin Edlund, forstjóri í Minesto tá við heimasíðuna hjá SEV.
Tær 2,5 milliónir evrurnar frá ES vóru latnar til arbeiðið at seta tveir Deep Green-drekar út í Vestmannasund fyri síðani at fáa til vega orkuna, sum drekarnir framleiða úr sjóvarfallinum. SEV og Minesto hava formliga samstarvað um sjóvarfalsorkuna síðani november 2018.
Fyribils sær væl út við royndunum, og alt eftir hvussu tøknin hjá Minesto roynist, kann sjóvarfalsorka gerast ein virðismikil, bíligur og tryggur partur av samansetingini av orkukeldunum í elorkuframleiðsluni í Føroyum.
Tað var í 2018, at SEV og Minesto, sum er millum fremstu mennarar av havorkutøkni, byrjaðu at fyrireika sjóvarfalsverkætlanina í Vestmannasundi.
Fyritøkan Minesto varð sett á stovn í 2007 av svensku loftframleiðslufyritøkuni, Saab. Síðani tá hevur Minesto havt sera hepna hond við at menna einastandandi tøkniskipanina, nevnd Deep Green-tøknin.
Umleið 50 fólk starvast hjá Minesto við høgum tøkniligum førleika og víðfevndum royndum at menna nýggja tøkni. Toymið hjá Minesto telur royndar verkfrøðingar við ógvuliga ymiskari bakrund, ið fevna um tøkniligu økini hjá fyritøkuni. Talan er m.a. um at sniðgeva eftirlitsskipanir, vætumátt (hydrodynamik), simulering og menning av mekaniskum konstruktiónum.
Millum starvsfólkini hjá Minesto eru fólk, sum áður hava starvast í hátøkniligum fyritøkum sum Saab Aircraft, Volvo Truck Corporation og Bofors Missile Systems.
Minesto samstarvar við alheimsfyritøkur og granskingarstovnar við fremstu vitan um og framleiðslu av framkomnari tøkni av ymsum slagi.
Umframt í Svøríki hevur fyritøkan virksemi í Wales, Norðurírlandi og Taiwan. Høvuðssætið liggur í svenska býnum, Göteborg. Høvuðseigararnir í fyritøkuni eru BGA Invest og Midroc New Technology. Minesto partabrævið er skrásett á Nasdaq First North Growth Market í Stockholm.


c: text/html

text:
So gjørdu tey tað aftur! Okkara framúrskarandi ungdómur. 2 gull, 2 silvur og eina bronsu í kapping um danska innandurameistaraskapin fyri ung. Fimta árið á rað hava føroyskir íðkarar verið niðri til DMU innadura. Og aftur í ár – eins og øll hini árini – eru vit komin heim við gulli og kosin DM-vinnarar. Treysti hevði sent Rebekku Fuglø og Marnar Djurhuus avstað, og Bragdið hevði sent Rúna Seloy.
Í fjør var tað Rebekku Fuglø flestar vónir vóru settar á, og gjørdist hon eisini tvífaldur danmarksmeistari tá. Í ár var tað so Marnar Djurhuus, sum eftir tilmeldingartíðunum at døma, hevði góðan møguleika at vinna gull í báðum kappingunum, hann skuldi luttaka í.
Soleiðis gekk tað fyrstu 2.800 metrarnar, Marnar við Rasmusi í hølunum
Fyrra dagin runnu teir 3.000 metrar. Lagt var upp til ein spennandi tvídyst millum Marnar og Rasmus Linderoth úr Århus. Teir høvdu báðir somu tilmeldingartíð, 8,57 min. Tað var Marnar, sum setti tempo á allan vegin við Rasmusi beint í hølunum. Marnar hevði ilt við at anda turru luftina í høllini, og umfarstíðirnar blivu eitt sindur seinni enn ætlað. Tá teir fóru út á seinasta umfar, fór Rasmus fram um Marnar, og ætlaði at renna frá honum. Men Marnar fylgdi við eina løtu, og so hamraði hann spitaran í botn, og setti danan uppá pláss við tveimum sekundum seinastu 100 metrarnar. Tíðin gjørdist ikki so góð sum fyri einum ári síðani, men við 9.00,47 var fyrsta gullheiðursmerkið í skjáttuni.
Rasmus fer framum á seinasta umfari…
…men Marnar svarar aftur við einum rimmar spurti og vinnur trygt
Tíðirnar á 3.000m. Á skamlinum f.v.: Rasmus T. Linderoth, Marnar og Fredrik T. Kapper
Dagin eftir var 1.500 m á skránni. Eisini her var Marnar favorittur, uppskriftin var hin sama. Tað var Marnar, sum kontrolleraði ferðina, meðan hinir royndu at hanga við. Men tá tað kemur til endaspurtin, er tað eingin, sum stendur Marnari kurl. Sum ein annar Petter Northug spurtaði hann seg rættiliga trygt til enn eitt gullheiðursmerki. Tíðin hjá honum 4.17,21 er ikki hansara besta. Frammanundan varð annars spátt, at hann hevði góðar møguleikar at taka føroysku innandurametini hjá Boga Lenvig á báðum teinunum, men turra luftin og taktiska renningin gjørdu, at tað má bíða eitt sindur enn.
Soleiðis gingu fyrstu 1.300 metrarnar í 1.500m við Marnari á odda
Ein dani royndi seg seinastu 200m, men enn einaferð vísti Marnar sína spurtstyrki
Tíðirnar á 1.500m. Á skamlinum f.v.: Kristian U. Hansen, Marnar og Viktor Rasmussen
Rebekka Fuglø, sum vann DM á 800 og 1.500 bæði innan- og uttandura í fjør, kappaðist hesaferð heldur á 1.500 og 3.000 metrum. Og sera væl gekst hjá henni. Á 3.000 metrum fyrra dagin lá hon og togaðist um plássini frá tvey til fýra. Seinastu umførini setti hon hinar av og rann seg til eitt trygt silvurmerki – bert smá 4 sekund eftir vinnaran! Tíðin hjá Rebekku gjørdist 10.36,42 min.
Rebekka var sera væl nøgd við sín fyrsta 3.000m
3.000m verður settur í gongd og skjótt var Caroline Christiansen greitt á odda
Rebekka hevur lagt seg á 2.pláss og sett sera góða endaspurtin inn. Á skamlinum f.v. Rebekka, Caroline Christiansen og Anna B. Mikkelsen
Á 1.500 metrum sunnudagin skuldi hon renna móti nøkrum sera skjótum og talentfullum gentum. Rebekka kláraði so dánt at fylgja teimum, men lá nakrar metrar aftanfyri. Á seinasta umfarinum byrjar hon so at nærkast teimum trimum í oddinum. Rennur so heilt upp til tær, og eisini fram um tær. Tær koma tá allar fýra spurtand móti málinum. Rebekka hevur tíverri brúkt ov nógvar kreftir at koma upp, men megnar kortini at vinna ta einu, og soleiðis eisini bronsumerkið. Sera sterkt runnið. Men hevði hon kanska bíðað eitt lítið sindur afturat við spurtinum, hevði hon kanska komið enn longur fram. Ikki sørt at Rebekka iðraði seg eitt sindur aftaná. Men tíðin var sera góð! 4.43,28 uttan servenjing boðar frá góðum í summar.
So tættar vóru tær tá tær fóru um málstrikuna í 1.500m
Rebekka legði skilagott út. 2 umfør resta og hon setir ferð á…
…og fær tær aftur áðrenn seinasta umfar. Á skamlinum f.v.: Marie Mørch, Josefine Rytter og Rebekka
Rúni Seloy vann DM-gull innandura á 800 metrum bæði í 2009 og 2010. Í fjør var hann nýliga komin fyri seg eftir skaða, og var tí ikki við. Aftur í ár var Rúni millum favorittarnar at kappast um heiðursmerkini. Taktikkurin var greiður. Tað skuldi rennast hart frá byrjan. Hann legði seg fremst beinanvegin, og koyrdi hart á. Tá eitt umfar var eftir, var bert favoritturin Mihn Kyun Cho, sum fylgdi Rúna. Tá umleið 150 metrar vóru eftir, fór hann framvið Rúna, sum tó kom á mál til silvurmerki og við nýggjum føroyskum meti, sum nú er 1.58,58 min. Sera sterk renning hjá Rúna!
Rúni sum vit kenna hann – í oddinum. Mihn Kyun Cho og Frederik Furstenberg elta hann
Mihn setti ein rimmar spurt inn og vann. Føroyska metið er nú 1.58,58!
Á skamlinum f.v. Rúni, Mihn Kyun Cho og Frederik Furstenberg. Jógvan K. Glerfoss var sera væl nøgdur við 800m hjá Rúna
Sunnudagin rann Rúni so 400 metrar. Her var hann komin í tann sterkasta riðilin, og tað kom eisini at órógva renningina hjá Rúna. Hann fylgdi rímiliga væl við fyrstu 200 metrarnar, men byrjaði so at dragna. Seinastu metrarnar áðrenn málið stívnaði hann nakað, men kom kortini heim við 54,97 sek og samlað nr. 7.
Rúni spennir avstað í besta riðlinum á 400m
Tvær gull, tvær silvur, ein bronsa og eitt føroyskt met til eitt danskt meistaraskap á vetrartíð er nógv nógv meira, enn roknast kann við. Og slíkum úrslitum eru okkara ungu nú komin heim við á hvørjum ári síðani 2008, tá Bjørk á fyrsta sinni fór til DMU. Hjartaliga tillukku við teimum frálíku úrslitunum!
Gutti var sum vera man, sera væl nøgdur við avrikini hjá Marnari og Rebekku
(Myndir: Gutti)
Fleiri myndir eru at finna í myndasavninum hjá Treysti.

robotstxt: allowed

filter: keep


text:
Virkisábyrgd
Virkisábyrgd veitir fulnað, um tað verður álagt tínum virki at gjalda endurgjald í sambandi við skaða á viðskiftafólk, starvsfólk ella onnur.
Dømi um skaðar, har Virkisábyrgd veitir endurgjald:
-
Skaði á lutir hjá viðskiftafólki meðan arbeitt verður
-
Um viðskiftafólk fáa skaða í sambandi við vitjan á virkinum
-
Skaði á onnur fólk, meðan arbeitt verður
Hvat verður endurgjald veitt fyri?
Fulnaðurin fevnir um fíggjarlig krøv, sum kunnu verða áløgd virkinum ella starvsfólkunum vegna skaða, sum virkið ella starvsfólk ábyrgjast fyri, og sum eru íkomin orsakað av virkseminum hjá virkinum.
Tí mæla vit tykkum til at tekna Virkisábyrgdartrygd, soleiðis at eitt møguligt endurgjaldskrav ikki fær ov stórar fíggjarligar avleiðingar fyri virkið.
Ráðgeving við støði í tykkara tørvi
Ring til okkara Vinnudeild á 35 81 00. So hjálpa vit tykkum við at finna røttu tryggingarloysnina til tykkara tørv.
Vit hjálpa tær at velja røttu tryggingarnar
-
Ring til okkara á 358100
-
Skriva til okkara á vinna@trygd.fo
-
Faldari um Vinnutrygd (verður dagførdur)
-
Fylg okkum á Facebook
-
Boða frá skaða her
- Fá eitt óbindandi tilboð


text:
Rasmus Seebach kemur á Vágsbø
Stórseljandi og virðislønti Rasmus Seebach spælir á Summar Festivalinum 2019.
Rasmus Seebach er helst størsta poppnavnið í kongaríkinum. Hann fekk gjøgnumbrot við sanginum »Engel« í 2009, og síðani hevur hann skrivað eitt hitt fyri og annað eftir – sangir sum »Olivia«, »Lidt i fem«, »Natteravn«, »I mine øjne«, »Glad igen« og »Nangijala« bara fyri at nevna nakrar.
Rasmus Seebach er tann fólkakæri poppsangarin, sum er framúr á pallinum, hann har hann spælir saman við sínum stóra og væl spælandi bólki. Tónleikurin er tíðarleysur og fangandi poppur, sum fólki í øllum aldri dámar.
Rasmus Seebach spældi á Summar Festivalinum í 2011, og tað er framvegis ein av bestu konsertunum, sum hevur verið á festivalinum. Síðani hevur Seebach givið fimm útgávur út, og nú er hann til reiðar at koma aftur til Føroya at spæla konsert. Tað verður sjálvsagt á landsins størsta palli á Vágsbø.
– Seinnu árini hava vit javnan tosað saman, og Rasmus Seebach vildi sera fegin aftur til Føroya at spæla. Nú bar til hjá báðum pørtum at gera eina avtalu um framførslu. Tað eru vit sera fegin um, tí Rasmus Seebach er eitt av størstu poppnøvnunum á okkara leiðum og passar sera væl til Summar Festivalin, sigur Erik Biskopstø, sum er ein av fyrireikarunum.
Summar Festivalurin verður hildin dagarnar 8. til 10. august 2019. Forsøla er í Telebúðum og á heimasíðuni sf.fo.


text:
Betesda íbundið kommunalu sjóhitaskipanina
Tá ið sjóhitaskipanin hjá kommununi varð íbundin uppruna rørskipanina hjá Betesda fyri trimum mánaðum síðan, vísti tað seg, at leki var á gomlu leiðingini.
Betesda hevur gingið undan við sjóhitaskipan, sum m.a. Esmar Müller saman við øðrum stóð fyri at fáa gjørt til nýggja Betesda, sum varð tikið í nýtslu 15. mars 2014.
Við amboðum hjá Vatndeildin hjá Klaksvíkar kommunu – ein ultraljóðscannara, kundu teir í dag staðfesta, hvar lekin var, heldur enn at grava eina stóra veit upp. Trýst var sett á rørskipanina, og so var við hesi serligu ljóðútgerð funnið fram til, júst hvar lekin var.
Eftir lítalari løtu varð asfaltið skorið í bitar og tikið upp. Síðani kom dustsúgvarin hjá Vegadeildini og seig grúsið upp, til rørini lógu ber og klár at umvæla.
Tað vísti seg, at ein gravimaskina fyri tíð síðan hevði verið ov nær við skuffuni, og tí var eitt hol komið á annað rørið.
Hesin parturin er skorin burtur og við el-muffum sett eitt nýtt rør í staðin, so nú er tætt og sjóhitaskipanin sett til. Alt riggar sum tað skal, sigur ein fegin Esmar Müller, sum hevði synirnar at hjálpa sær við umvælingararbeiðnum.
Leiðarin á Varndeildni er Ásmund úr Hvalvík, meðan hjálparmenn hansara eru Jóhannes Sjóstein og Dia Heinesen (Jákup Andreas Heinesen). Teir fingu góða hjálp frá Poul Juul Vilhelmsen, sum koyrdi dustsúgvaran í dag.
Stuttligt, tá ið fleiri hentleikar finna saman við skilamonnum at loysa serligar uppgávur - skjótt og væl.


text:
Føroyska U21-landsliðið er komið væl frá byrjan í bólki H í undankappingini til U21 EM. Úrttøkan higartil er fimm stig í fýra dystum og ein málúrttøka á 0 - tað gevur eitt triðja plássið í bólkinum, sum telur seks lið.
Eitt pláss frammanfyri er Ukraina, ið eisini hevur eitt stig fleiri. Sámal Erik Hentze segði fyri løtu síðani í viðtalu við FM1, at hetta er eitt nógv betri lið enn Norðurmakedónia, ið Føroyar spældu 1-1 javnleik ímóti í Klaksvík hósdagin, og at hetta er nakað undir Frakland í styrki og harvið tað næstbesta liðið í bólkinum á pappírinum.
Føroyar kann koma uppá 2. plássið, um liðið hjá Sámal Erik Hentze og Atla Gregersen fremur enn eitt bragd og vinnur í Ukraina. Heimaliðið er stórfavorittur, sambært veddingarfyritøkunum, og 1-tal gevur 1,20-1,25 í odds. Javnleikur liggur um seks ferðir peningin aftur hjá teimum flestu, meðan føroyskur sigur eru umleið odds tíggju ella hægri.
Málskjúttin í dystinum móti Norðurmakedónia, Andrass Johansen, stríðist (Mynd: Sverri Egholm)
Føroyska liðið hevur fingið fyrreika seg væl í Zaporizhzhya, ið er sættstørsti býúr í Ukreina í mun til íbúgvartal, og har dysturin í kvøld verður leiktur. Í áleið 15 higastigum skulu føroyingar royna at skapa ein spennandi dyst - tað verður fryst og fremst við at arbeiða hart og at standa saman sum eitt lið.
Dysturin kann ikki stroymast í Føroyum - tó gjøgnum veddingarfyritøkuna Bet365 um ein hevur ein brúkara. Vit fara at hava beinleiðis dagføring av støðuni á forsíðu okkara. Fyrsta bríksl verður klokkan 16
Undankapping til EM 2023, bólkur H - 4. umfar
Týsdagin 12.10 - Zaporizhzhya
(16.00) Ukraina - Føroyar


text:
Seinasta freist at ogna sær atgongumerkji til Jólaborðhaldið er 04.novembur
Forsølan til jólaborðhaldi hjá VÍF endar 04.novembur. Til høgru á síðuni er ein leinkja inn til forsøluna. Fyllið út allar teigar og printa váttan út. Váttanin verður so brúkt sum atgongumerki tá komi verður til borðhaldið. Hetta borðhald er ætlað øllum í nærumhvørvinum , so sum fyritøkum, kommunu, bindiklubbum, einstaklingum, ja øllum sum hava hug …
Seinasta freist at ogna sær atgongumerkji til Jólaborðhaldið er 04.novembur Read More »


text:
Áminningin um at vit eru útisetar, sum eru á veg til okkara sanna heim, hevur ein styrkjandi mátt. Tankin um at vit ikki hava ein verðandi stað her á fold, men at vit skjótt skulu heim til Himmals, gevur okkum styrki til at halda út, tá ið foldarlívið verður trupult.
Pætur, ápostul Jesu Krists, til útlendingarnar, sum eru spjaddir um í Pontus, Galatiu, Kappadókíu, Ásiu og Bitýniu, útvaldir eftir fyrivitan Guðs faðirs við halgan andans, til at gerast Jesusi Kristi lýdnir og verða ástøktir við blóði hansara. Náði og friður veri tykkum margfalt fyri! Lovaður veri Guð og faðir várs Harra Jesu Krists, sum eftir miklu miskunn síni hevur endurføtt okkum til livandi vónar fyri uppreisn Jesu Krists frá deyðum, til ein óforgongiligan og óspilluligan og ófølnandi arv, sum er goymdur í himlunum til tykkara, – tit sum við Guðs kraft verða varðveittir við trúnni til ta frelsu, sum er liðug at verða opinberað í teirri síðstu tíðini, sum tit skulu fegnast um, tó at tit nú eina skamma stund, um so skal vera, kenna harm í mongum ymsum royndum, fyri at tykkara roynda trúgv, sum er nógv dýrmætari enn hitt forgongiliga gullið, sum tó verður roynt í eldi, má verða funnin til lovs og dýrdar og heiðurs í opinbering Jesu Krists, hann, sum tit ikki hava sæð, men tó elska, hann, sum tit, tó at tit ikki nú hava hann fyri eygum tykkara, tó trúgva á, skulu fegnast um við ósigiligari og dýrmettari gleði, tá ið tit náa málið fyri trúgv tykkara, frelsu sálanna (1 Pæt 1,1-9).
Inngangur
Her lesa vit tey fyrstu níggju versini í brævinum hjá Pæturi til tey kristnu, sum búðu í Pontus, Galatiu, Kappadókíu, Ásiu og Bitýniu. Hetta vóru landspartar í hinum táverandi rómverska ríkinum og eitt umráði, sum vit í dag kalla Turkaland. Hesi kristnu livdu í einum sera vandamiklum og heidnum umhvørvi, sum hótti bæði teirra trúarlív og lív. Tey fóru ígjøgnum nógvar trongdir vegna teirra trúgv. Av hesi orsøk hevur Pætur óiva kent tað sum eitt kall at skriva til tey og styrkja tey í hinari kristnu vónini.
Vit, sum eru kristin í dag, liva eisini í einum sera vandamiklum umhvørvi. Kanska verða vit ikki hótt við lívinum, men okkara trúarlív verður í øllum førum hótt bæði so og so. Vit hava eisini brúk fyri at verða styrkt í okkara kristnu vón. Við vónini fáa vit styrki til at vera Guds børn bæði í viðgangi og í mótgangi.
Útisetar
Brævið er skrivað til: "útlendingarnar, sum eru spjaddir..." (1). Hini kristnu í teimum ymisku rómversku landspørtunum vóru ikki bara fremmandafólk í einari gudsavnoktandi verð. Tey vóru eisini "spjadd". Her brúkar Pætur grikska orðið: "diaspora", sum varð brúkt um jødarnar, sum ikki búðu í Ísrael, men sum vóru spjaddir út um alt rómverjaríkið. Pætur vendir sær altso til júst hesar jødarnar. Hóast teir vóru spjaddir, og hóast teir møttu nógvari mótgongd vegna teirra kristnu trúgv, so kann Pætur kortini minna teir á, at teir eru himmalskir útisetar her á fold, líkasum teir eru jødiskir útisetar í hinum rómverska ríkinum. Hetta ger hann við at peika á hin óforgongiliga og óspilluliga og ófølnandi arvin, sum er goymdur í himlunum til teirra (4). Teir kendu seg óiva forfylgdar og heimleysar vegna teirra trúgv, men Pætur minnir teir eisini á vónina, sum teir áttu í trúnni. Trongdin og heimloysið skuldi einaferð fáa ein enda. Teir vóru veruliga ongatíð heimleysir, hóast teir kendu tað so. Heimið er jú har, sum hjartað er! Og líkasum hesir útisetarnir høvdu síni hjørtu í Jerusalem, soleiðis minnir Pætur teir nú eisini á, at tað sama er galdandi viðvíkjandi teirra sanna heimstaði – Himlinum!
554
1. Ein fremmandur eg eri
sum mínir fedrar her,
á jørð mítt heim ei verður,
men yvir skýggjum er;
har uppi býr mín faðir
í dýrd í halgum stað,
har vildi eg nú verið
og sungið einglalag.
2. Har uppi býr mín Jesus,
mín kæri frelsari,
gekk fyri meg í deyðan,
tók mína synd á seg;
hann greiddi mær tann vegin,
sum eg skal ganga á,
tí leingist mær í heilum
Guds stóru dýrd at sjá.
3. Og skjótt er tíð mín runnin,
tí skal eg, Jesus, teg
um lítla stund nú skoða,
tú heintar sjálvur meg.
Hjá tær eg har kann síggja
tað, sum eg trúði á,
og hørpuna av gulli
eg fái frá tær tá.
Hjalmar Joensen.
Lag: Hj. 309a. D-dur, d. Hj. 309b. G-dur, d.
Áminningin um at vit eru útisetar, sum eru á veg til okkara sanna heim, hevur ein styrkjandi mátt. Tankin um at vit ikki hava ein verðandi stað her á fold, men at vit skjótt skulu heim til Himmals, gevur okkum styrki til at halda út, tá ið foldarlívið verður trupult. Pætur nevnir óiva hetta, at teir eru útisetar, fyri at styrkja teir í teirra himmalvón. Og tað var óiva eisini teirra himmalvón, sum varð hótt vegna teirra trongd. Tað er jú lætt at missa vónina, tá ið lívið verður trupult. Pætur vil venda hetta til tað góða, tá ið hann peikar á málið fyri teirra trúgv: Frelsu sálanna – Himmalin! (9). Hetta er altso ein góð og styrkjandi áminning, sum Pætur hevur at bera hesum útlendingunum.
Útveljingin
Pætur sigur eisini, at hesir útisetarnir eru "...útvaldir eftir fyrivitan Guðs faðirs við halgan andans, til at gerast Jesusi Kristi lýdnir og verða ástøktir við blóði hansara" (2-3). Í gamla sáttmálanum var Ísrael Guds útvalda fólk. Tey vóru útvald til at vera Guds ognarfólk. Í hinum nýggja sáttmálanum eru tað tey kristnu, sum hava fingið hetta støði.
Tey kristnu eru Guds ognarfólk, sum skulu fáa hina nýggju jørðina í arv. Vit eru útvald, "...tí at vit kunnu ikki skaffa okkum inn í Himmalin ella skapa trúnna í okkum sjálvum" (Luther). Men av tí at Gud elskar okkum av øllum sínum hjarta, vil Hann sjálvur bæði skapa trúnna í okkum og leiða okkum inn í Himmalin við Jesusi Kristi. Og í Jesusi kann Gud siga hini vælsignaðu orðini við okkum: "Tú ert mín" (Jes 43,1). Hetta ynskir Hann at siga við okkum øll.
Bíblian sigur, at vit eru útvald (2). Øll Guds útveljing er frá ævinleikanum av. Gud útvaldi teg og meg longu áðrenn, Hann skapaði heimin. Hann útvaldi okkum í síni náði og kærleika. Hann útvaldi okkum ikki eftir okkara egnu gerningum, men eftir síni ævigu náði. Tí lesa vit eisini í Bíbliuni, at vit eru útvald í Jesusi Kristi til at verða ástøktir við blóði Hansara, og at Gud frammanundan í kærleika ætlaði okkum til at hava barnakor hjá sær. Paulus sigur eisini: "...tí at vit vita , brøður, elskaðir av Guði, at tit eru útvaldir..." (Ef 1,4-5; 1 Pæt 1,1-2; Róm 8,29; 1 Tess 1,4).
Tað finst bara ein orsøk til hesa útveljingina, og tað er, at Gud er kærleiki, og at Hann vísir náði ímóti syndarum í Jesusi. Hetta er ófatiliga stórt! Boðskapurin um Guds útveljing og fyriætlan er ein fantastiskur gleðiboðskapur og ein stór troyst, sum Bíblian boðar okkum, fyri at styrkja okkum í trúnni á, at vit hava barnakor hjá Gudi í Jesusi.
Gud sigur eisini við teg og meg: Tú ert mín! Vit eru øll Guds børn, og tí hevur Gud eisini góðar ætlannir við okkum. Hann vil at øll skulu verða frelst, so at Hann kann oysa sín óendaliga kærleika yvir okkum í allar ævir. Hvussu fær man so lut í hesum barnakorunum? Í Jesusi og einans í Honum!
Paulus sigur: "Lovaður veri Guð og faðir várs Harra Jesu Krists, sum hevur vælsignað okkum við allari andligari signing á himnagrundum í Kristi, líkasum hann útvaldi okkum í honum, áðrenn grundvøllur heimsins varð lagdur, at vit skuldu vera heilagir og lýtaleysir fyri ásjón hansara, við tað at hann frammanundan í kærleika ætlaði okkum til at hava barnakor hjá sær sjálvum fyri Jesu Krists skuld..." (Ef 1,3-5). Frelsan í Jesusi er altso stutt sagt Guds máti til at uppfylla sín egna faðirkærleika mótvegis sínum børnum.
Útveljingini er tvíføld
1. Vit eru útvald til at gerast Jesusi Kristi líðin, við Heilaga Andans gerningi (2).
Tá ið vit koma til trúgv, verður ein nýggjur vilji skapaður í okkara hjørtum.Fyrr gingu vit í myrkrinum, men við trúnni hava vit nú fingið Heilagan Anda í okkara hjørtu. Og tað er Hann, sum ger okkum líðin ímóti Jesusi. Í okkum sjálvum klára vit tað ikki, tí at okkara náttúra er spilt vegna syndafallið. "Tann er eingin, sum rættvísur er, ikki ein; tann er eingin, sum søkir Guð. Allir eru teir viknir av leið, allir sum ein vorðnir spiltir; tann er eingin, sum ger gott, ikki ein tann einasti" (Róm 3,10-12).
Sum Luther segði, kunnu vit altso ikki skaffa okkum inn í Himmalin ella skapa trúnna í okkum sjálvum, tí at eingin av okkum søkir Gud, og eingin av okkum klárar liva upp til Guds vilja. Tað er bara Gud sjálvur, sum kann broyta okkara hjørtu. Tað er bara Hann, sum kann gera okkara hjørtu rein. Og tað er júst hetta, sum hendir, tá ið vit koma til trúgv. Tá ið Gud flytir inn í okkara hjørtu við Heilagum Anda, vilja vit brádliga æra Gud við øllum tí, sum í okkum býr. Hetta er als ikki nakað, sum vit kunnu virka í okkum sjálvum. Hetta er einans Gudi at takka, tí at hitt kristna lívið er, tá ið alt kemur til alt, Guds lív í mannasálini.
2. Vit eru útvald til ástøkking av Jesu blóði. Tvs. altíð at fáa tilognað hin bøtandi og reinsandi máttin í Jesu blóði.
"Og ein av hinum elstu tók til orða og segði við meg: "Hesir, sum skrýddir eru í teimum longu hvítu klæðunum, hvørjir eru teir, og hvaðan eru teir komnir? " Og eg segði við hann: "Harri mín, tú veitst tað. " Og hann segði við meg: "Hetta eru teir, sum komnir eru úr trongdini miklu, og hava tvigið klæði síni og gjørt tey hvít í blóði lambsins" (Opb 7,13-14). Rættvísið, sum vit eiga í Jesusi, reinsar okkara syndir fullkomiliga burtur. Ikki ein tann einasti syndablettur er at síggja á hinum longu hvítu klæðunum. Tey, sum trúgva á Jesus, hava jú tvigið síni klæði í Jesu blóði. Hesi eru rein, rættvís og hava uppuborið Himmalin, ikki í sær sjálvum, men vegna Hann, sum varð særdur teirra synda vegna og sundurbrotin teirra misgerða vegna. Hann er okkara rættvísi!
Reinur sum kavi, / frelsu eg havi / fingið við Jesu Kristusar blóð! plaga vit at syngja.
Vit eru kolasvørt vegna syndina, men Harrin hevur latið okkum úr teimum skitnu klæðunum og givið okkum hátíðarklæði í staðin. Sjálvt um vit merkja til syndina í okkara lívi dag eftir dag, og sjálvt um Sátan ákærir okkum fyri júst hesar syndirnar dag fyri dag, so kunnu vit í frímóði taka undir við profetinum Jesaja, tá ið hann sigur: "Stórum eg gleðist í Harranum, um Guð mín fegnast mín sál, tí at hann hevur latið meg í frelsubúna, sveipað meg í rættlætis skikkju..." Hetta kann eg líta fult og fast á: "...og blóð Jesu, sonar hansara, reinsar okkum frá allari synd" (1 Jóh 1,7). Sátans ákærur missa sína kraft, tá ið vit peika á Jesu blóð og rættvísi. Jesus er okkara rættvísi! Hann er okkara frelsubúni!
Lovaður veri Gud
Pætur byrjar hitt triðja versið við lovsangi og sigur: "Lovaður veri Guð og faðir várs Harra Jesu Krists..." Pætur singur lovsang av berari gleði yvir Guds kærleika. Hetta er ein lovsangur til tann Gud, sum gav sín einborna son. Vit liva av frelsuni, sum Jesus hevur vunnið okkum. Vit eru vorðin Guds ognarfólk gjøgnum Hansara verk á Golgata. Og tað er heilt víst, at hetta er nakað, sum ein syngur lovsang um. Í síni stóru náði hevur Gud endurføtt okkum til livandi vónar fyri uppreisn Jesu Krists frá deyðum. Tað finst bara ein sonn og livandi vón, og tað er vónin í Jesusi Kristi.
Um ein setur sína vón til nakað annað enn Jesu blóð og rættvísi, er talan um eina deyða og nyttuleysa vón. Tá ið tað snýr seg um viðurskiftini millum Gud og okkum, er tað bert ein livandi vón – vónin í Jesusi Kristi! Henda vónin inniheldur: "...ein óforgongiligan og óspilluligan og ófølnandi arv", sum er goymdur í himlunum til okkara (4). Hetta er altso nakað, sum ongan enda fær og sum ikki missir sína góðsku við tíðini.
Í hesum lívinum kenna vit til hitt forgongiliga. Alt tað góða, sum vit hava í hesum lívinum, er tímiligt. Ungdómsárini flúgva avstað, og heilsan verður heldur ikki betur við tíðini. At enda doyggja vit og mugu skiljast við øll tey, sum vit elskaðu. Vit gera tó rætt í at gleðast yvir allar hesar lívsins gávur, meðan vit hava tær. Hetta er jú eisini nakað, sum vit hava fingið frá Gudi. Men vegna syndafallið eru bæði heimurin og vit sjálvi merkt av hinum forgongiliga, spilluliga og følnandi. Kærleikin millum mann og kvinnu, foreldur og børn endar við sorg og tárum. Gleðin helt ikki á, tí at arvurin í hesum heiminum var tímiligur. "...av mold ert tú, og at mold skalt tú aftur verða!" (1 Mós 3,19). Men Pætur sigur, at okkara kristna vón inniheldur allar teir eginleikarnar, sum vit saknaðu í hesum lívinum: Hitt óforgongiliga, óspilluliga og ófølnandi.
Hin kristni boðskapurin verður við røttum kallaður gleðiboðskapurin. Tað er jú í hesum boðskapinum, at vit veruliga fáa nakað at gleða okkum yvir: Eitt vælsignað lív, sum ikki fær nakran enda, og ein felagsskapur við hini kæru, sum ikki endar við deyða, sorg og tárum. Á hinari síðuni verður hin himmalski arvurin orsøk til ein ævigan lovsang. Paulus kallar eisini Gud fyri hin sæla Gud (1Tim 1,11), og sæla merkir jú at vera lukkuligur. Gud er altso ein glaður og lukkuligur Gud. "Frøðin er altso altíð bæði í og rundan um Gud. Tað er fyri at gera okkum luteigandi í hesari frøðini og gleðini, at Jesus kom inn í henda heimin" (Jens Ole Christensen). Gud leigir okkum inn í sína ævigu gleði við Jesusi Kristi. Hetta er eisini orsøkin til, at Jesus segði við ápostlarnar: "Í faðirs míns húsi eru mangir bústaðir. Var tað ikki so, hevði eg sagt tykkum tað; tí at eg fari burtur at tilbúgva stað fyri tykkum.
Og tá ið eg eri farin burtur og havi tilbúgvið stað fyri tykkum, komi eg aftur og skal taka tykkum til mín, til tess at har sum eg eri, skulu tit eisini vera" (Jóh 14,2-3).
Pætur skrivar sum kunnugt til jødar, sum kendu seg heimleysar og forfylgdar vegna teirra trúgv, men boðskapurin um teirra sanna heim hevur óiva givið teimum styrki til at halda út í teirra trongd. Í Opb 21,1-4 stendur: "Og eg sá nýggjan himmal og nýggja jørð, tí at hin fyrri himmalin og hin fyrra jørðin vóru horvin, og havið var ikki longur til. Og eg sá staðin heilaga, hitt nýggja Jerúsalem, stíga niður av himni frá Guði, búnan sum brúður, ið er skrýdd fyri manni sínum. Og eg hoyrdi harða reyst frá hásætinum, sum segði: "Sí, tjaldbúð Guðs er hjá menniskjunum, og hann skal búgva hjá teimum, og tey skulu vera fólk hansara; og Guð sjálvur skal vera hjá teimum. Og hann skal turka hvørt tár av eygum teirra, og deyðin skal ikki longur vera til, ikki heldur sorg, ikki heldur skríggj, ikki heldur pínsla skal longur vera til; tí at hitt fyrra er farið.""
Hetta er arvurin, sum liggur fyri framman hjá øllum teimum, sum hoyra Jesusi til. Og hetta er vissuliga nakað, sum vit kunnu fegnast um bæði nú og í allar ævir (6).
Gull roynt í eldi
Pætur kemur inn á trongdina í lívinum, tá ið hann sigur: "...tó at tit nú eina skamma stund, um so skal vera, kenna harm í mongum ymsum royndum" (6). Tað er ikki altíð lætt at vera kristin. Jesus segði t.d. við ápostlarnar: "Hava teir forfylgt mær, munnu teir eisini forfylgja tykkum" (Jóh 15,20). Sjálvt um lívið sum kristin ikki altíð er lætt, so er Gud tó altíð við okkara lið, og tað vísir seg, at Hann enntá myndar og styrkir okkara trúarlív við teimum royndunum, sum vit møta.
Trongd er sanniliga ikki nakað, sum ein skal fara lættliga um. Og hetta er kanska ein vandi, tá ið ein skal siga nakað um, hvussu Gud brúkar trongdina. Men tað vísir seg tó, at Gud ofta brúkar trongdina til at opna okkara oyru, so at vit betur kunnu hoyra, hvat Hann hevur at siga. Gjøgnum trongdina lærir Gud okkum at vera meira bundin at Honum. Hetta skal tó ikki skiljast á tann hátt, at Gud altíð sendir trongd til tey, sum hava brúk fyri at vera meira bundin at Honum. Heldur er tað so, at Gud brúkar trongdina, sum longu er har, og vendir henni til nakað gott. Hetta er kanska eisini nakað, sum vit kenna frá okkara egna lívi. Tað vísir seg, at vit antin sleppa Jesusi ella krøkja okkum enn tættari at Honum, tá ið tað verður myrkt rundan um okkum.
Job er eisini eitt gott dømi uppá júst hetta. Konan hjá honum segði: "Banna nú Gudið og legg teg at doyggja!" Job svaraði: "Tú talar, sum fávitskutar konur tala. Tá ið vit hava tikið móti tí góða frá Guði, eiga vit tá ikki eisini at taka móti tí illa?" Í øllum hesum syndaði Job ikki við vørrum sínum" (Job 2,9-10). At enda síggja vit ein endurreistan og vælsignaðan Job. "Harrin signaði evstu æviár Jobs enn meir enn hini fyrru" (Job 42,12). Henda signingin hevði sínar røtur í tí, at Job ikki bannaði Gudi, tá ið hansara lív gjørdist trupult. Hann setti orð á sína neyð, men hann segði ongatíð Gud frá sær. Og at enda kann Job sjálvur siga: "Eg hevði einans hoyrt um teg, men nú hevur eyga mítt sæð teg..." (Job 42,5). Ein trongd, sum hevði kunna enda við, at Job bannaði Gudi, endaði heilt annarleiðis. Hann lærdi Gud betur at kenna og fekk ein tættari felagsskap við Gud, tá ið stormurin var hæsaður av. "Harrin vendi lagnu Jobs..." (Job 42,10). Og Harrin vil eisini venda lagnuni hjá øllum sínum børnum.
Í hesum lívinum kann trongdin verða stutt hjá summum og longri hjá øðrum. Og í hesum lívinum síggja vit eisini, at harðar lagnur verða vendar til tað góða. Vit síggja eisini í hesum lívinum, at Gud signar evstu árini hjá menniskjum. Hetta er tó ikki galdandi fyri okkum øll. Summi doyggja enntá, meðan tey eru stadd í ræðuligari trongd. Soleiðis eru korini í hesum syndafalna heiminum. Og tað kann væl vera, at summi av teimum, sum Pætur skrivaði til, eisini merktu til júst hetta. Trongdin var long, og trongdin førdi enntá Guds børn í deyðan.
Pætur, hesin maðurin, sum eisini kom til at líða deyðan sum pínslavátti, peikar tó á hina livandi vónina í Jesusi: Hann er risin upp! Vit skulu rísa upp! Trongdin fær ein enda! Gleðin skal varða í allar ævir, tá ið vit náa málið fyri okkara trúgv, frelsu sálanna! Pætur peikar altso á málið hjá hinum kristnu. Hann peikar á Himmalin!
Í hesum heiminum er alt merkt av hinum forgongiliga, spilluliga og følnandi. Hetta rakar okkum eisini á ymiskan hátt. Summi verða harðari rakt enn onnur. Eitt er tó vist, og tað er, at allar okkara lagnur verða vendar, tá ið vit fáa hin óforgongiliga, óspilluliga og ófølnandi arvin í Himlinum.
Líkasum gullið verður reinsað í eldinum, soleiðis verður okkara trúgv eisini reinsað í royndunum. Gud brúkar so at siga royndirnar til at virka eina roynda trúgv. Og ein roynd trúgv er nógv meiri virðismikil enn hitt dýrabara gullið. Tá ið Jesus kemur í skýnum, og øll falla á síni knø, tá skal hin roynda trúgvin "...verða funnin til lovs og dýrdar og heiðurs" (7). Her er talan um rós frá Gudi til tey kristnu, sum hildu út í teirra trongd og sum varðveittu hina livandi vónina í Jesusi Kristi.
"Tað var væl gjørt, tú góði og trúgvi húskallur! Tú vart trúgvur yvir lítlum, eg vil seta teg yvir nógvum. Far inn til gleði harra tíns!" (Matt 25,21).
Hin stóri dagurin
Í vers 8 lesa vit: "...hann, sum tit ikki hava sæð, men tó elska, hann, sum tit, tó at tit ikki nú hava hann fyri eygum tykkara, tó trúgva á". At trúgva á tað, ið ein ikki sær, er ein partur av trúarinnar stríði.
Menniskju hava altíð lyndi til at vilja hava prógv uppá tað, ið tey skulu trúgva á. Soleiðis er tað tó ikki í Guds ríki. Vit trúgva á tað, sum ikki sæðst. "Men trúgv er treyst í tí, sum vónað verður, sannføring um teir lutir, sum ikki eru at síggja" (Hebr 11,1). Vit trúgva á nakað, sum vit ikki síggja. Vit hava nevniliga ikki Jesus fyri okkara eygum beint í løtuni, men við trúnni eru vit vorðin sannførd um, at tað finst ein ósjónligur veruleiki – nakað, sum er galdandi fyri okkum øll.
Í trúnni síggja vit altso Jesus við okkara innaru eygum. Vit síggja hin ósjónliga við trúgv (Hebr 11,27). Tá ið vit hugsa um hetta, at vit trúgva á nakað, ið ikki sæðst, hvussu stórur verður tá ikki tann dagurin, tá ið vit síggja Hann, sum vit settu okkara álit til? Um henda dagin sigur Pætur, at vit skulu: "...fegnast um við ósigiligari og dýrmettari gleði" (8). Tað gevur okkum eina stóra framtíðarvón at vita, at einaferð skal alt hitt ósjónliga verða sjónligt. Hetta hendir, tá ið vit náa málið fyri okkara trúgv, frelsu sálanna (9).
Vit eru sigursharrar
Vit kunnu møta nógvari trongd og sorg her í lívinum, men við Jesusi við okkara lið kunnu vit møta allari trongd sum sigursharrar – ikki í okkum sjálvum, men í Honum, sum longu hevur vunnið sigur á Sátan, synd og deyða og sum hevur fingið alt vald í himli og á jørð. Alt Hansara er nú vorðið okkara! Hansara sigur er nú eisini okkara sigur! Vegna tað, sum Jesus hevur gjørt, kunnu vit nú líta á, at vit ganga móti betri tíðum – Himmalskum tíðum!
Vit eru ferðandi á veg til halgan stað. Vit eru Guds ognarfólk. Vit hava eina ogn heima í Himli! Jesus ger ein búðstað kláran til tín og mín, og tá ið tíðin er inni, vil Hann sjálvur leiga okkum inn í staðin, soleiðis at vit altíð kunnu vera saman. Hann vil jú vera saman við okkum! Hann nevnir okkum við navni og sigur: "Tú ert mín" (Jes 43,1). Hetta er gleðin, sum Gud vil vælsigna okkum við: Ævigan felagsskap við hin æviga Gud! Hesa livandi vónina eiga vit nú í Jesusi. Hann er okkara livandi vón! Og troystarorðini hjá Pæturi til útlendingarnar, sum vóru spjaddir út yvir teir ymisku landspartarnar í hinum rómverska ríkinum, eru eisini galdandi fyri okkum í dag:
"Men tit eru ein útvald slekt, ein kongaligur prestaskapur, ein heilag tjóð, eitt ognarfólk, fyri at tit skulu boða frá dygdum hansara, sum kallaði tykkum frá myrkrinum til sítt undurfulla ljós" (1 Pæt 2,9).


text:
Útflutningur av vørum
Vørutflutningurin verður flokkaður eftir nýtslulandi, umframt flokking, ið er gjørd á Hagstovuni. Henda flokking er ikki eftir altjóða fyrimynd, men ein serlig flokking til føroyska útflutningin, sum flokkar vørurnar eftir, hvat fiskaslag og hvat slag av framleiðslu talan er um.
Umframt virðið á útflutninginum er útflutningurin eisini gjørdur upp í tonsum, við tað at talan mestsum altíð er um fiskavørur.
Orðalýsingar:
- Innflutningsvirðið er gjørt upp í CIF (Cost Insurance and Freight). Tað merkir, at umframt virðið á vøruni, eru útreiðslur í samband við flutningin av vøruni talt við í uppgjørda virðinum
- Útflutningsvirðið er gjørt upp í FOB (Free On Board). Tað merkir, at útreiðslur í samband við flutning av vøruni ikki er við í uppgjørda virðinum
- Vísitøl lýsa prosentvísu broytingina frá einum ári til annað við einum støðisári, ið verður sett til 100. Munurin millum tvey ár er máldur í prosentstigum. Samanbera vit við støðisárið, er talan um prosent


text:
Fólkaatkvøðan 14. september 1946
ForsøganEdit
9. apríl 1940 varð Danmark hersett av Týsklandi. 12. apríl vórðu Føroyar hersettar av Bretlandi.
Meðan kríggið leikaði á, kundi einki politiskt samband vera millum Føroya og Danmark. Tí máttu føroyingar klára seg sjálvar undir krígnum.
25. apríl varð Merkið viðurkent av bretskum myndugleikum. 9. mai kom bráðfeingisstýrisskipan í gildi, sum gav Løgtinginum lóggávuvald og amtmanni útinnandi vald.
27. oktober 1945 varð kunngjørt í Dimmalætting, at Danmark varð fríðað og at danska stjórnin hevði góðkent, at Føroyar høvdu verið stýrdar eftir serligum reglum undir krígnum.
Síðani fóru samráðingar fram millum umboð fyri Løgtingið og donsku stjórnina í Danmark um framtíðarstøðu Føroya. Eftir mánaðalangar samráðingar kláraðu føroyingar ikki at semjast innanhýsis, og enn minni at semjast við donsku stjórnina. Danska stjórnin gjørdi tó eitt uppskot um eina heimastýrisskipan.
FólkaatkvøðanEdit
9. mai 1946 samtykti Løgtingið at leggja málið út til fólkið. Fólkaatkvøða skuldi haldast við hesum spurningum:
II. Ynskja tygum loysing Danmark og Føroya millum?
Atkvøðugreiðslan fór fram á tann hátt, at krossur skuldi setast fyri tað punktið, veljarin ynskti. Tó skal viðmerkjast at fólkafloksmenn, sum ynsktu fleiri punkt at velja millum, heittu á fólk um at skriva nei útfyri punkt eitt, um tey ikki ynsktu tað. Javnaðarmenn somuleiðis viðvíkjandi øðrum punkti.
ÚrslitEdit
Fólkaatkvøðan var hildin 14. september 1946, og var úrslitið hetta:
-
EftirspælEdit
Eftir at úrslitið varð kunngjørt fór ein meiriluti av Løgtinginum at fremja loysingina, sum fólkið hevur samtykt, sambært meirilutanum. Jákup í Jákupsstovu varð tveittur úr Javnaðarflokkinum afturfyri at vera uppií meirilutanum.
23. september kunngjørdu Javnaðarflokkurin og Sambandsflokkurin, at teir mettu ætlaðu gerðirnar hjá Løgtingsmeirilutanum at vera lógarbrot, og at teir tí í mótmæli rýmdu úr tinginum.
25. september kunngjørdi amtmaður fyri Løgtinginum, at kongur hevði upployst tingið og útskrivað nýval. [1]
27. september skuldi tingfundur vera aftur. Men Fólkaflokkurin møtti ikki eftir at kongur hevði sent tingið heim. Jákup í Jákupsstovu møtti einsamallur.
8. november 1946 var nýtt løgtingsval. Gamli loysingarmeirilutin fekk 8 tingmenn meðan gamla andstøðan fekk 12.
Síðani fóru nýggjar samráðingar fram millum nýggja løgtingsmeirilutan og donsku stjórnina. Hesar samráðingar endaðu við, at Heimastýrislógin kom í gildi 1. apríl 1948. Sum mótmæli ímóti heimastýrislógini varð Tjóðveldisflokkurin stovnaður á fundi 22. og 23. mai.
KeldurEdit
- Stjórnarskipanarmálið 1946, Annfinnur í Skála. Føroya Skúlabókagrunnur, Tórshavn 1992.
- Løgtingið 150. Hátíðarrit 3. Løgtingið, Tórshavn 2003.


text:
Tag Archives: Bachelor
Net-pedagogútbúgvingin byrjað
Kunning til merit-pedagoglesandi í PNF16-65 flokkinum
Niðanfyri er kunning um bøkur og annað til tey lesandi á merit-pedagogholdinum PNF16-69, ið byrjar hin 4. februar 2016 á Fjarlestrardeplinum í Vági. Intro við Søren Krogh Hansen er hósdagin 4. februar kl. 12-15 og fríggjadagin 5. februar kl. 12-16. Undirvísingin er frá 5. februar til 6. februar 2016.
Skrá og kunning til Netordinær pedagogflokkin PF16-39
Skrá og kunning til net-pedagogflokkin 2016 (dagført)
Her er kunning frá Pedagogskúlanum í Hillerød um byrjanina av útbúgvingini, ið verður frá 4. februar til 6. februar 2016 á Fjarlestrardeplinum á Vágsvegi 22 suðuri í Vági. Intro 4. feb. og 5. feb., undirvísingin byrjar 5. februar beint eftir at intro er liðugt kl. 16 og varðir til kl. 19.15.
Rammeplan indkald Forår 2016 – suderø
Teksturin niðanfyri og í pdf-fílunum er frá UCC-pdagogskúlanum og er á donskum:
Nýggjur kapittul í føroyskari útbúgvingarsøgu á Fjarlestrardeplinum í Vági
Fyrst í komandi ári byrjar nýggjur kapittul í føroyskari útbúgvingarsøgu, tá fyrsti flokkurin av námsfrøðilesandi byrjar á Fjarlestrardeplinum í Vági. Lesandi úr øllum landinum eru sloppin inn á útbúgvingina, sum byrjar fyrstu viku í februar í 2016.


text:
Sunnudagin var dystur millum TB/FC Suðuroy/Royn og EB/Streym við Margáir. TB/FC Suðuroy/Royn høvdu víst sera fínan form áðrenn dystin við trimum sigrum í trimum dystum og sostatt vóru vónirnir góðar tá TB/FC Suðuroy/Royn hópurin fór norður um fjørðin sunnumorgun.
Tíverri endaði sigursrøðin hjá TB/FC Suðuroy/Royn við Margáir, tá teir megnaðu at vinna 1-0 á okkum. Einsamalla málið kom eftir 79 minuttum og var málskjúttin Arnar Dam.
Yvirhøvur má sigast, at talan var um ein lakan dyst, har tað spurdist sera fáir málmøguleikar burturúr.
Næsti dystur hjá TB/FC Suðuroy/Royn er í Løgmanssteypinum móti NSÍ skírisdag. Eftir steypakappingardystin verður fjórða umfar av Effodeildini á skránni og tá taka vit í móti Skála við Stórá.


text:
Tín heimasíða hevur eina rúgvu av tilfari, sum er virðismikið. Tú hevur óivað myndir, filmar, tekst og annað, sum tú hevur brúkt nógva tíð uppá at framleiða. Tað er ikki fyri at loypa óneyðugan ekka á teg, men tilfarið hjá tær kann blíva burtur av nógvum ymiskum orsøkum, og tí er týdningarmikið at hugsa um, hvussu tú verjir tilfarið hjá tær.
Tilfarið kann blíva burtur, um ein av ósketni strikar tilfarið. Hetta kunnu vera fólk, ið av røttum hava atgongd til skipanina. Onnur fólk kunnu av órøttum fáa atgongd til tilfarið, t.d. teldusníkar, og bæði strika og rætta tilfarið. Streymslit, vanlukkur og skaði á hardware kann eisini elva til, at tilfarið verður burtur.
Ein triðja orsøk, sum helst er størsta orsøkin til burturblivið tilfar, er malware. Malware kann verða lagt inn á heimasíðuna hjá tær umvegis staðfest trygdarhol í kotuni. Hetta verður t.d. gjørt við myndum, kotu ella við at útfylla ein form á heimasíðuni. Vit dagføra heimasíðurnar javnan, tá vit fáa at vita, at eitt trygdarhol er staðfest. Ongin fær tó vart seg 100% ímóti malware og tí er týdningarmikið, at trygdaravrit verður tikið av heimasíðuni hjá tær.
Tilfar kann blíva burtur av ósketni og ongin fær vart seg 100% ímóti teldusníkum og malware.
Tí hevur tað týdning at taka trygdaravrit av tilfarinum.
Trúboðin trupuleikar beint áðrenn LIVE-stream
Beint áðrenn, at stórmøtini hjá Heimamissiónini skulu skjótast í gongd, vóru trupulleikar við stroymisíðuni á heimasíðuni. Onkur var komin til, at strika innihaldið, og var ikki til at finna aftur.
Jákup Brúsá, sum er ein av umsitarunum hjá Trúboðanum, ringdi til Lunnar og boðaði frá trupulleikanum. Innan 10 minuttir var trygdaravritið tikið framm, og stroymingsíðan var endurstovnað við burturmista tilfarinum.
Politikkur
Áðrenn farið verður undir at taka trygdaravrit, eigur tú at gera tær nøkur ting greið:
Hvussu leingi kann eg vera tilfarið fyri uttan?
Hvussu leingi skal tað taka at endurskapa tilfarið?
Hesi viðurskiftini verða á fakmáli nevnd RPO (recovery point object) og RTO (recovery time object). RPO er ofta títtleikin og goymslutíðarskeiðið á trygdaravritinum. RTO er ofta miðilin, tøkni, fjarstøða og annað, ið ávirkar tíðina at endurskapa trygdaravrit. Tað merkir í stuttum, at tú eigur at gera tær greitt, hvussu ofta trygdaravrit skal takast, t.d. hvønn tíma, dagliga, vikuliga, mánaðarliga og hvønn miðil og hvørja skipan tú skalt brúka til trygdaravritan.
Eisini eigur tú at taka støðu til, hvussu leingi trygdaravritið skal goymast. Støddin á tilfarinum hevur stóra ávirkan á, hvussu langa tíð tað tekur at endurskapa tilfarið. Harafturat hevur fjarstøðan millum staðið, har trygdaravritið liggur og staðið, har heimasíðan verður hýst, stóra ávirkan á tíðina at endurskapa tilfarið. Tað hevur tí týdning, at ein fyrst tekur støðu til RPO og RTO, áðrenn ein velur ta endaligu loysnina til trygdaravritan.
RPO (recovery point object) sigur nakað um títtleikan av trygdaravritunum, t.d. um trygdaravrit verður tikið hvønn tíma, dagliga ella vikuliga.
RTO (recovery time object) sigur nakað, hvussu leingi tað tekur at endurskapa eitt trygdaravrit. Miðilin, ið trygdaravritið er goymt á, tøknin og fjarstøða hava týdning í hesum sambandi.
Mannagongdir
Tá ið støða er tikin til RPO og RTO, kann, og eigur, ein at taka støðu til mannagongdina viðvíkjandi trygdaravritan. Her eigur støða at verða tikin til, um trygdaravrit skulu goymast á fleiri støðum, t.d. á kontórinum, hvør skal hava rættindi at umsita trygdaravritið og hvussu trygdaravrit verða endurskapt.
Vanliga verður mælt til, at trygdaravrit verða roynd av og á, t.d. árliga. Tað er hent at skriva hesi viðurskiftini niður, so øll kenna til viðurskiftini – eisini tey, ið koma eftir teg.
Miðlar
Miðilin, ið trygdaravritið verður goymt á, hevur stóran týdning fyri tíðina at endurskapa eitt trygdaravrit. Summir miðlar egna seg betur til langtíðargoymslu enn aðrir. Tá ið ein skal taka støðu til miðlar, verður ofta tosað um bond í mun til diskar.
Ein kann eisini tosa um fjarskiftismiðlar, sum í flestu førum er internetið. Vanliga internetferðin á breiðbandshaldum í Føroyum er í hægsta lagi 100/20 mbps. Hetta svarar til, at downloadið (ferðin niður til tín) er 12,5 MB um sekundið.
Ein mynd í HD-góðsku er umleið 2,5 MB. Hetta merkir, at tú kanst heinta 5 myndir um sekundið við hægstu breiðbandsferðini í Føroyum. Men legg merki til, at uploadið (ferðin frá tær til internetið) er 20 mbps, ið svarar til 2,5 MB, ið hevur við sær, at tú kanst flyta eina mynd um sekundið. Hetta er vert at hava í huga, tá ein skal flyta trygdaravrit umvegis internetið.
Internetferðin hevur ávirkan á, hvussu leingi tað tekur at endurskapa tilfar. Við hægstu breiðbandsferð á 100/20 mbps, kanst tú heinta 5 myndir um sekundið og uploada eina mynd um sekundið.
100 mbps ~ 12,5 MB ~ 5 myndir um sekundið
Hvussu loysa vit uppgávuna?
Vit taka trygdaravrit av heimasíðunum dagliga. Trygdaravritið verður goymt í 30 dagar og síðani verður tað yvirskrivað. Trygdaravrit verða goymd á diskum á hýsingarumhvørvinum og tað tekur bert eina lítla løtu (nakrir minuttir) at endurskapa trygdaravrit.
Vit bjóða tær at taka trygdaravrit hvønn tíma, at goyma trygdaravritið í longri tíð ella at útlesa trygdaravritið, so tú eisini fært eitt eintak.
Vit nýta cookies á heimasíðuni til tess at minnast tínar stillingar og veita tær eina betri heimasíðu. Cookies eru lítlir tekstfílar, ið verða goymdir á tínari teldu, sum hava til endamáls at minnast teg aftur. Cookies eru ikki skaðiligar, men kunnu innihalda upplýsingar um teg.
Tú kanst velja at frásiga tær cookies, men hetta kann hava við sær, at heimasíðan ikki virkar, sum ætlað.
Neyðugar cookies
Neyðugar cookies skulu játtast, til tess at heimasíðan skal virka sum ætlað.
Sløkkir tú fyri hesum cookies, kunnu vit ikki goyma upplýsingar um tína vitjan. Hetta kann hetta ávirka hentleikarnar á heimasíðuni.
Triðjaparts cookies
Heimasíðan nýtir Google Analytics, og Facebook Pixel til tess at samla hagtøl yvir vitjandi á heimasíðuni. Talan er einans um tekniskar dátur, sum ikki eyðmerkja teg sum persón.
Hesar cookies hjálpa okkum at betra síðuna við tíðini.
Vinaliga játta neyðugar cookies fyrst, áðrenn tú kanst goyma tínar stillingar!


text:
Á aðalfundi 17. Septembur 2016 vórðu hesi fólk vald í nevndina hjá ÍA:
Nevndin hevur skipað seg við
Sunrid í Gong, forkvinna
Kristian Martin, Skála næstformaður
Martin Mørk, kassameistari
Marianna Heinesen, skrivara
Vivie Kirke Davidsen, samskipari
Gunnvá Eysturoy, samskipari
Barbara Danielsen, nevndarlimur
Tórhild Dalsgaard, tiltakslimur
Ársaðalfundurin hjá Í.A. verður Leygardagin 17 Septembur kl 17:00 í Skúlanum á Argjahamri.
Nevndin heitir á limir, leikarar, foreldur og øll onnur ið hava áhugað, um at møta á aðalfundi.
Vónandi verður uppmøtingin góð.
Skrá:
1. Val av fundarstjóra
2. Formaðurin greiðir frá farna árið
3. Kassameistarin leggur fram grannskoðaðan roknskap
4. Innkomin mál
5. Nevndarval
6. Ymiskt
Vit fara at hava ein tilmeldingardag 8 Septembur niðri í Argja skúla. Frá kl. 17-19 har øll ið hava hug at spæla hondbólt í vetur kunnu melda seg til.
Øll sum melda til henda dag, fáa eina serliga ÍA t-troyggju frá felagnum.
Eisini ber til at melda seg til beinleiðis her á heimasíðuni, við at útfylla tilmeldingarskjalið, og síðan flyta peningin.
Limagjaldi fyri 2016/17
Mini. Ókeypis
U8. 400 kr.
Frá U10 og uppeftir er limagjaldið 700 kr.
Limagjaldið skal rindast á konto felagsins 9865-987.750.3. Viðmerkjast skal navn á íðkara og heiti á liðnum, ið íðkarin er meldaður til.
GG!
Íðkandi fáa eisini eina t-shirt frá ÍA, um limagjaldið er goldið her umvegis heimasíðuna innan 8. Septembur.


text:
Jósef Stalin
Jósef Stalin (russiskt: Иócиф BиccapиóHoBич CTáлиH) føddur sum Iosif Vissarionovitj Dzjugasjvili (Иocиф BиccapиoHoBич ДжyraшBили) á russiskum og Ioseb Djughasjvili (იოსებ ჯუღაშვილი) á georgiskum (føddur 18. desember 1878 í Gori í Georgia, deyður 5. mars 1953) var ein sovjetiskur, kommunistiskur statsleiðari og einaræðisharri. Hann var statsleiðari í 30 ár.[1] Tað var Lenin, ið gav honum kelinavnið Stalin, ið merkir Stálmaðurin. Hann gjørdist limur í Sosialistaflokkinum hjá Bolsjevikkunum í 1904. Í 1912 stovnaði hann blaðið Pravda. Hann gjørdist fyrsti aðalskrivarin í Kommunistaflokki Sovjetsamveldsins í 1922 og í 1924 yvirtók hann leiðsluna sum einaræðisharri eftir at Lenin doyði. Hann stýrdi Sovjetsamveldinum og var ein av heimsins máttmiklastu monnum til hann doyði í 1953. Stalin læt standmyndir av sær sjálvum reisa kring um í stórveldinum. Undir hansara leiðslu gjørdist Sovjetsamveldið eitt av heimsins størstu ídnaðarsamfeløgum, og í 1941-45 førdi hann kríggj móti Týsklandi og spældi ein týðandi leiklut í sigrinum hjá teimum sameindu móti Ásarveldunum.
KeldurEdit
- ↑ Бoлbшaя CoBeTckaя ЭHциkлoпeдия


text:
Reglugerð um mannagongdir hjá Fasta Gerðarrætti
§ 1 Heimild og endamál
- Nevndin fyri fasta gerðarætt hevur á fundi gjørt og samtykt hesa reglugerð við heimild í § 13 í sáttmála um Fasta Gerðarrætt.
- Reglugerðin er gjørd eftir at dómarar, sáttmálapartar og viðkomandi myndugleikar eru hoyrdir.
- Reglugerðin hevur til endamáls at skipa mannagongdirnar hjá fasta gerðarætti í samband við mál, ið verða løgd fyri rættin.
§ 2 Mál latin fasta gerðarrætti við kæruriti frá kærandi parti
- Partur, ið vil lata fasta gerðarrætti mál til avgerðar, skal senda inn kærurit skrivliga. Hjáløgd skulu vera skjalayvirlit og teldutøk skjøl, ið parturin vil brúka; ikki teldutøkt tilfar kann sendast á annan hátt. Samstundis skal parturin geva mótparti boð samsvarandi § 13 í hesi reglugerð.
- Kærandi partur skal viðmerkja, hvørt talan er um arbeiðsmarknaðarmál, gerðarrættarmál ella mál, ið viðkemur øðrum enn sáttmálapørtum í fasta gerðarrætti. Serliga tá viðvíkur arbeiðsmarknaðarmálum skal partur viðmerkja, um heitt verður á rættin um at viðgera málið eftir § 8 (5) í sáttmálanum.
- Kærandi partur skal greitt áseta, hvør sáttmálapartur er mótpartur og lýsa hvørji viðurskifti, ið málið viðvíkur, hvat málskravið er, umframt slíkar uppslýsingar, ið eftir sáttmála um fasta gerðarrætt, vanligari rættargangslóg ella venju eru neyðug, at rættur og mótpartur kunnu fyrireika málið skjótt og væl.
- Skrivstovan letur kærandi oyðublað at seta inn nevndu upplýsingar og aðrar neyðugar upplýsingar til tess at skráseta málið í úrskurðarsavni og skjalasavni.
§ 3 Svarrit
- Fasti gerðarrættur boðar innkærda parti frá freistini at lata inn svarrit.
- Svarritið skal á sama hátt sum kæruritið samsvara við sáttmála um fasta gerðarrætt, rættargangslóg og venju.
- Skrivstovan letur innkærda oyðublað at seta inn nevndu upplýsingar og aðrar neyðugar upplýsingar til tess at skráseta málið í úrskurðarsavni og skjalasavni.
§ 4 Fyrireika mál
- Tá svarrit er komið rættinum í hendi boðar Fasti Gerðarrættur pørtunum frá, hvørjir dómarar eru úttiknir og hvussu málið verður fyrireikað. Ber ikki til at manna úttikna gerðarrætt vegna ógegni skal Fasti Gerðarrættur finna semja um annan dómara ella taka út gerðarrættarlim millum trý uppskot frá hvørjum parti.
- Á heimasíðu hjá Fasta Gerðarrætti verður boðað frá innkomnum málum.
- Fasti Gerðarrættur skal tryggja, at í innkomnum málum verður alt tilfar goymt í trúnaði, uttan tað, ið gerst alment á heimasíðuni:
a. málsnummar, dagfesting og tílíkt;
b. frágreiðing um mannangongd og úttiknar dómarar;
c. nøvnini á feløgum ella stovnum, ið eru partar í málinum, umframt nøvn á umboðum, mandantum, limum, vitnum og øðrum, sum ikki biðið verður um at ókunnuggera;
d. tilvísing til sáttmála ella annað løgligt grundarlag, ið málið snýr seg um;
e. samandráttur av faktum og umstøðum;
f. aðrir upplýsingar.
§ 5 Fyrireika mál, skipað tilgongd
- Fasti Gerðarrættur skal tryggja, at ásettu sínámillum samráðingar og mannagongdir eru fylgdar og at verulig sínámillum fyrireiking er framd eftir lóg ella venju, áðrenn málið verður lagt fyri Fasta Gerðarrætt. Fasti Gerðarrættur kann útseta fyrireiking av ella burturvísa máli, sum eftir hesum ikki er nøktandi fyrireikað.
- Fasti Gerðarrættur skal áseta allar væntaðar fundir og viðgerðarstig, tá ið málið er innkomið og staðfest er, at málið er búgvið at leggja fyri Fasta Gerðarrætt. Fasti Gerðarrættur kann broyta hesa mannagongd, um týðandi orsøkir eru. Verður broyting gjørd í kunngjørdu viðgerðarstigum, skulu partarnir fáa beinleiðis boð um hetta.
- Fasti Gerðarrættur skal eisini minna partar á at lata skrivstovuni nøktandi upplýsingar, bæði til tess at tryggja vanligt samskifti og til tess at lýsa innkomin mál so væl sum gjørligt.
§ 6 Fyrireikandi fundur
- Partarnir verða boðsendir til fyrireikandi fundar. Formaðurin í málinum skipar fyrireikingina sambært § 8 í sáttmálanum um Fasta Gerðarrætt.
§ 7 Umboðan
- Málspartar og partar, ið vilja leggja uppí málið, skulu boða Fasta Gerðarrætti frá, hvør umboð teirra sambært § 9 (1) í sáttmálanum um Fasta Gerðarrætt eru.
§ 8 Framløga
- Tá fyrireikingin er liðug, kann formaðurin í málinum gera av, at til úrskurðarfundin (dómsviðgerðina) skal kærandi partur, gera tilfarsavn, ið skal latast rættinum í tveimum entøkum umframt einum eintaki til hvønn av teimum úttiknu dómarunum.
- Framløgan skal gerast í samráð við aðrar partar í málinum og fevna um málsrit, skjøl, sáttmálar, lóg, bókmentir og framløgustuðul. Ósemja um framløguna skal boðast rættarformanninum, ið ger av ivamál um framløguna.
§ 9 Úrskurðarfundur
- Formaðurin í málinum boðar pørtunum frá, nær og hvar úrskurðarfundur verður.
§ 10 Úrskurður
- Úrskurður verður fráboðaður pørtunum skjótast til ber innanfyri tær freistir, ið ásettar eru í sáttmálanum.
§ 11 Úrskurðarsavn
- Fasti Gerðarrættur kunnger allar úrskuðir í úrskurðarsavni sínum á heimasíðu.
- Málspartar skulu í sambandi við mál, har úrskurður væntast, greidliga boða rættinum frá, hvørji nøvn ella aðrar umstøður, ið partarnir vilja heita á rættin um at ókunnugera.
- Nevndarformaðurin og formaðurin í málinum gera av, hvat skal kunngerast, og skal serliga tryggja:
a. at málsnummar, dagfesting , nýtt mannangongd og úttiknar eru kunnug;
b. at nøvnini á feløgum ella stovnum, ið eru partar í málinum, eru kunnugu, mframt nøvn á umboðum, mandantum, limum, vitnum og øðrum, sum ikki biðið verður um at ókunnuggera ;
c. at greitt er, hvør sáttmáli, lóg, ella annað løgligt grundarlag vóru løgd til grund;
d. at nóg greið lýsing er av viðkomandi faktiskum umstøðum;
e. at atlit til persónlig viðurskifti, tagnarskyldu ella vinnuloynidómar verða vird;
f. at aðrar umstøður, ið lætta um at finna málið í leitiskipan, verða nevndar.
§ 12 Skrivstova
- Fasti Gerðarrættur hevur egna skrivstovu, ið nevndarformaðurin og gerðarrættarformaðurin umsita sambært avtalu við stýrið fyri viðkomandi stovn.
- Posttilskrift, teldupostur, telefon, telefaks og aðrir upplýsingar verða kunngjørdir á heimasíðuni.
§ 13 Gjøld
- Gjøld verða áløgd sambært serstaka reglugerð.
§ 14 Fráboðanir
- Allir sáttmálapartar skulu boða Fasta Gerðarrætti frá telduposti, telefonnummari, faksnummari, posttilskrift og øðrum, ið nýtast kann í sambandi við mál í fasta gerðarrætti. Hesar dátur verða til taks á heimasíðuni.
- Tá kæruskriv verður latið Fasta Gerðarrætti, skal kærandi partur boða innskærda frá og tryggja sær, at boðini eru komin viðkomandi parti til kunnleika.
- Í hvørjum máli boða partarnir gjøllari frá, á hvønn hátt boð kunnu verða givin; rætturin kann tó altíð sjálvur gera av, hvussu hann gevur boðini.
§ 15 Fíggjarætlan, roknskapur og grannskoðan
- Fíggjarætlan verður samtykt fyri hvørt kalendaraár.
- Roknskapur verður gjørdur, grannskoðaður og lyklatøl kunngjørd á heimasíðu.
§ 16 Samstarvsavtala og fígging
- Nevndin ger samstarvsavtalu við vinnumálaráðið um fígging og onnur viðurskifti hjá Fasta Gerðarrætti.
- Nevndin kann gera sáttmála við stovnar ella einstaklingar um skrivstovu og tænastum.
§ 17 Samsýningar
- Veitt verður nevndarlimum og gerðarrættarlimunum samsýning, sum nevndin ásetir.
§ 18 Gildi
- Henda reglugerð kemur í gildi 1. august 2011.
- Samstundis ferð úr gildi reglugerð frá 2. apríl 2006.
- Reglugerðin skal endurskoðast í minsta lagi annaðhvørt ár.
Seinast broytt 26.06.2012 (§§ 4 og 5 endurskoðaðar)


text:
Økja um áhugan við Turbo tænastuni
Gongur tað striltið við at selja akfarið? So kanst økja um vísingatalið við Turbo tænastuni, har vit eisini lýsa við tínum akfarið á øðrum miðlum, soleiðis at fleiri síggja títt akfar. Við Turbo tænastuni kanst tú lýsa við tínum akfarið á Facebook, Instagram og ymsum føroyskum miðlum úr einans kr. 150,-
Soleiðis gert tú
- Vel lýsingar pakka
- Vel hvussu nógvar vikur
- Útfyll upplýsningar
- Skriva nummarplátuna á akfarinum
- Flyt upphædd
Facebook lýsingar
Umfatar stimbraðar lýsingar av akfarinum á Facebook, Instagram og øðrum triðjaparts miðlum sum Facebook hevur atgongd til.
Stórskermar
Stórskermar umfatar lýsningar á útttandura skerminum í vevlýsingarskipanini og lýsingar á portal.fo


text:
Leiðari til FMX, Faroe Music Export
Tónleikaútflutningstovan, FMX, hevur til endamáls at marknaðarføra føroyskan tónleik um allan heimin og at ráðgeva um tónleikaútflutning. Tænasturnar hjá FMX eru bæði til føroyska tónleikaumhvørvið og til útlendskar fyritøkur og tónleikarar, ið ynskja sær føroyskar samstarvsfelagar.
Ert tú ein savnandi eldsál við sterkum samskiftisførleikum og góðum fyrisitingarligum evnum og vilt tú vera við at ávirka, førleikamenna og marknaðarføra okkara tónleikaskatt út í heim?
Dagliga fert tú millum annað at:
• uppbyggja netverk
• umboða Føroyar á tiltøkum uttanlands
• skapa altjóða uppmerksemi um føroyskan tónleik og tónleikatiltøk
• at miðla samband millum virkandi tónleikarar og feløg
• ráðgeva tónleikarum, feløgum og politiska myndugleikanum
• umframt aðrar uppgávur í samráð við stýrið fyri FMX
Førleikakrøv
Vit ímynda okkum ein týðiligan leiðara, sum er jaligur og útvendur, dugir at skapa og hevur gott altjóða netverk.
Eisini hevur tú royndir og/ella útbúgving innan tónleikavinnuna.
Tað er eitt krav at tú dugir at samskifta væl á skandinaviskum og enskum máli í skrift og talu.
Setanarviðurskifti
Dagligi leiðarin vísir til stýrið fyri FMX. Talan er um fulltíðarstarv, sum er flokkað eftir 35. lønarflokki í sáttmálanum hjá Tænastumonnum Landsins, tó uttan at verða tænastumannastarv.
Starvsstaðurin er hjá FMX í Gøtu.
Umsókn skal sendast til
Umsókn skal sendast til starv@fmx.fo og vera okkum í hendi áðrenn mikudagin 10. november 2021. Starvið verður sett sum skjótast ella 1. januar 2022.
————————
Tónleikaútflutningsstovan, Faroe Music Export (FMX), skal fremja føroyskan tónleikaútflutning og menna føroyska tónleikavinnu. Vinnuframi veitir FMX hjálp við bókhaldi og fyrisiting.
Vilt tú vita meira um starvið, ert tú vælkomin at seta teg i samband við formannin, Gissur Patursson, tel. +298 213535


text:
Heystskeiðið fyri ung 2020
01
Septembur
Nær: septembur - desembur
Kostnaður: 15.800 kr, íroknað vistarhald, undirvísing, tilfar og námsferðir.
Umsóknarblað: haskulin@haskulin.fo
Til ber at tekna seg frá 15. mars 2020, og inntil øll plássini eru tikin.
Heystskeiðið er eitt skeið, har næmingarnir búgva, eta og virka saman, á Háskúlanum, í 4 mánaðir.
Næmingatalið er sum ein miðal skúlaflokkur, millum 15-25 ungfólk, bæði úr Føroyum og norðurlondum.
LÆRUGREINIR
Háskúlin seinnu árini hevur serligan lagt dent á tær skapandi listagreinir sum tey ungu halda verða áhugaverdar, m.a. Foto, film, sjónleik, tónleik, dans, skapandi skriving, málningalist, tekning, keramikk, glas, handverkslist o.a. Harumframt hava fakini føroyskt/bókmentir og søgu/samfelag eisini stóran týdning fyri Háskúlan. Eisini verður nógvur sangur, fimleikur, hagatúrar, havsvimjing, námsferðir og ein rúgva av felagstiltøkum.
UPPTØKUTREYTIR
Tú skalt hava lokið 9. flokk, ella hava samsvarandi aldur, tá ið farið verður undir skeiðið, tvs. innan 2.sept.
Tekning fer fram við at senda ein teldupost til haskulin@haskulin.fo , við hesum upplýsingum:
1) Navn og eftirnavn
2) Bústað og teldupost
3) Føðingardag og ár
4) Upplýsingar um heilivág fyri sjúku og/ella ovurviðkvæmi.
Síðani verða tit boðin til eina samrøðu, so tit kunnu síggja skúlan, spyrja spurningar o.s.fr.
FÍGGJARVIÐURSKIFTI
Næmingagjaldið er 15.800 kr. Hetta umfatar vistarhald, undirvísing, tilfar og námsferðir. Upphæddin kann verða goldin í einum, men eisini ber til at flyta kr. 3.950 í 4 umførum; fyrsta gjaldið saman við depositum (lykla-og kamarsgjald) á 1000 kr., ein mánað áðrenn skeiðið byrjar, tað vil siga innan 1. august.
Annars mánaðarliga, hvønn tann fyrsta, soleiðis at alt skeiðsgjaldið er goldið í seinasta lagi 1. nov.
Lykla- og kamarsdepositum á 1000 kr. verður goldið í seinasta lagi 1. august, saman við fyrsta mánaðargjaldi.
Tær 1000 krónurnar fáa næmingarnir aftur, tá skeiðið endar, um lyklar ikki eru burturmistir og kamarið annars er væl frágingið.
UNDIRVÍSING
Yrkadagar verður undirvíst 9-12, og 13-15/16.
Á kvøldi, og í vanligu vikuskiftunum koma undirvísing og/ella felagstiltøk eisni fyri. Hetta kann t.d. verða filmskvøld, verkætlanir, útferðir, ítróttur, o.a. leygardag/sunnudag seinnapart. Námsferðir kunnu vara 1-3 dagar.
Tá frí-vikuskifti er, er skúlin stongdur og næmingarnir fara heim.
MÁLTÍÐIR
Yrkadagar er morgunmatur kl 8.30. Døgurði kl. 12. Nátturði kl 17.30.
Vanlig vikuskifti eru tvær máltíðir: morgunmatur 10-11, og nátturði kl.18.
Tá frívikuskifti eru, er køkurin stongdur og næmingarnir fara heim.
Allir næmingar luttaka í felags uppgávum, so sum reingerð og køkshjálp.
Í vikuskiftum matgerða næmingar saman við vakthavandi lærara.
AT HAVA VIÐ
Tína egnu dýnu, kodda og seingjarklæði.
Handklæði, ítróttarklæðir, svimjiklæðir.
Soviposa og undirlag.
Gummistivlar og góð heit klæði, ið hóska til føroyska veður- og landslagið.
Okkurt (borð)spæl, sum tykkum dámar væl.
Onkran film, sum tykkum dámar væl.
Onkran tónleik, sum tykkum dámar væl.
Eitt ljóðføri, um tit hava.
Tykkara egnu penslar/blýantar, um tit hava onkrar, sum tykkum dámar serliga væl. Annars hava vit á skúlanum.
Myndatól.
Onkrar myndir av tykkum og tykkara heimbygd/bý.
MEIRA KUNNING?
Føroya Fólkaháskúli - haskulin@haskulin.fo
Heimasíða: www.haskulin.fo
Facebook: www.facebook.com/haskulin
Instagram: www.instagram.com/foroyafolkahaskuli
Á Føroya Fólkaháskúla er ongin lesiætlan, ongar royndir, einki trýst.
Á Føroya Fólkaháskúla skalt tú ikki prógva nakað fyri nøkrum øðrum, enn tær sjálvum.
Á Føroya Fólkaháskúla kanst tú finna frið til at kaga inn í teg sjálva/n, út í heim og fram í tíðina.
Á Føroya Fólkaháskúla sleppur tú at hitta fólk, tú ongantíð hevur hitt, royna okkurt tú ongantíð hevur roynt, og síggja støð tú ongantíð hevur sæð.
Á Føroya Fólkaháskúla býrt tú í heimligum og hugnaligum umhvørvi í fýra mánaðir saman við ungum úr øllum Føroyum og útlondum.
Á Føroya Fólkaháskúla fert tú at finna teg sjálva/n í møtinum við onnur.
Á Føroya Fólkaháskúla fert tú at uppliva ein felagsskap, sum kann geva tær vinir fyri lívið.
Á Føroya Fólkaháskúla fert tú at mennast sum menniskja og sum samfelagsborgari.
Á Føroya Fólkaháskúla sleppur tú at stimbra tíni skapandi evni.
Einans 15.800 kr fyri 4 mánaðir, íroknað undirvísingartilfar, gisting, mat, námsferðir, o.a.


text:
Vit taptu 1-1 móti Víkingi
Tað var av fagrastu fótbóltslíkindum, tá NSÍ og Víkingur brustu saman í seinnu hálvfinaluni í kappingini um Løgmanssteypið. Fyrru hálvfinaluna høvdu Víkingar vunnið 3-2.
Fitt av fólki vóru til dystin, sum varð leiktur á Svangaskarði á Toftum, tí vøllurin í Runavík verður skiftur í hesum døgum.
NSÍ-liðið var soleiðis mannað til dystin:
Kristian Joensen, Jónhard Frederiksberg, Jens Joensen, Andras Brixen Vágsheyg, Einar Tróndargjógv, Karl Løkin, Pól Jóhannus Justinussen, Árni Frederiksberg, Jann Martin Mortensen, Andy Olsen og Klæmint A. Olsen.
Lat tað verða sagt beinanvegin, at dysturin ongantíð náddi tær spenningshæddir, sum flestu høvdu vónað og væntað. Dysturin var tamur og veruligur spenningur var bara í dystinum ta síðstu løtuna.
Dysturin byrjaði varliga og fáir málmøguleikar vóru í byrjanini. Finnur Justinussen var vandamikil fyri Víking, meðan Árni Frederiksberg hevði góða roynd fyri okkum, men skotið hjá Árna varð blokerað av Víkingaverjuni.
Karl hevði gott skot úr 25 metrum, tá hálvleikurin var hálvrunnin, men Géza Túri í Víkingamálinum bjargaði til horna.
Hevði Víkingur havt betru byrjanina, tók NSÍ yvir miðskeiðis í fyrra hálvleiki. Vit høvdu fleiri hornaspørk á rað, men blivu sjáldan veruliga vandamiklir.
Í hinum endanum vóru Víkingar meira vandamiklir, tá teir søktu at okkara máli. Aftaná eitt gott kontraálop vildu Víkingar hava brotsspark, tá Jann Inga datt í brotsteignum hjá NSÍ, men floytan hjá dómaranum tagdi. Løtu seinni mundi Jann Ingi lagt Víking á odda, men Kristian Joensen stórbjargaði.
Avgerandi løtan í dystinum kom í 42. minutti, tá Víkingur kemur á odda. NSÍ-verjan missir bóltin og Víkingar fara í álop. Alt endar við, at Bárður J. Hansen kemur at standa einsamallur við aftaru stong og kann lættliga leggja Víking á odda.
Mótbrekkan hjá NSÍ var tí brøtt, tá farið varð til hálvleiks.
Víkingur byrjaði best í seinna hálvleiki og lítið bendi á, at NSÍ skuldi fáa tey bæði málini, sum skuldu til, um vit skuldu í finaluna ímóti EB/str. Heldur kendist tað meira sannlíkt, at Víkingar fóru at fáa fleiri mál, heldur enn at NSÍ fór at javna.
Ímóti endanum av dystinum kom tó spenningur í. Heðin Askham framdi tvær skiftingar, og báðir innskiftu menninir gjørdu góðan mun. Fyrst kom Magnus H. Olsen inn fyri Jann Martin Mortensen og nakað seinni bleiv álopsbogin av álvara spentur, tá Haraldur R. Højgaard kom inn fyri Andras Brixen Vágsheyg.
Ein áleypari inn fyri ein verjuleikara. Magnus var við í nógvum av atsøknunum hjá NSÍ og Haraldur gav álopspartinum hjá NSÍ ein brodd, sum ikki hevði verið at sæð til tá í dystinum.
Vit vóru nær við nakrar ferðir, m.a. var Jens Joensen nær við at javna í 77. minutti, tá hann fekk høvdið á aftaná horna. Nakað seinni vóru vit aftur nær við aftaná trunkaspæl, men inn vildi bólturin ikki.
Tá tríggir minuttir vóru eftir at leika, kom veruligur spenningur í dystin, tí tá fekk NSÍ brotsspark. Klæmint verður settur at skjóta, og hann setur bóltin trygt í netið til 1-1. Nú manglaði brádliga bert eitt mál og spenningurin var øgiligur.
Nógv varð nú satsað, og í 91. minutti var um reppið, at Klæmint sendi NSÍ í finaluna. Ein langur bóltur verður sendur fram í álopið. Haraldur vinnur luftdystin ímóti Víkingaverjuni og Klæmint kastar seg fram og fær høvdið á bóltin, men ólukkutíð fyri NSÍ, fekk Géza í Víkingamálinum vart fyri.
At NSÍ kastaði alt fram seinastu løtuna gjørdi eisini, at Víkingur fekk sínar møguleikar. Tann størsta fekk Finnur Justinussen, sum leikti ein góðan dyst, tá hann slapp at renna einsamallur ímóti NSÍ-málinum. Kristian Joensen fekk tó – við góðari hjálp frá Jens Joensen – vart fyri.
Nakað seinni floytaði Ransin N. Djurhuus fyri seinastu ferð og frøin var stór hjá teimum ljósabláu.
Sunnudagin er aftur týðandi dystur á skránni, tá formsterka AB kemur á vitjan.
Dystarfrásøgn: Helgi L. Petersen
[nggallery id=235]


text:
BÚMERKIÐ
Í búmerkinum er dentur lagdur á val av skrifttýpu.
Skriftin útstrálar nútímaligheit innan tøkni, orku, vhs, og annað.
Grøni formurin í R’inum ber boð um grøna orku og framkomna tøkni. Grøni formurin minnir um grøna ljósið á maskinum, teldum, o.ø., sum lýsir tá tey eru tendrað, men eisini um knøtt og eitt sindur um eitt blað, við tað at tvey hjørn eru eitt sindur spískari. Hann ber eisini boð um vatn og vind.
Navn og búmerki eru samantvinnað soleiðis, at búmerkið er partur av navninum, og navnið er partur av búmerkinum.
R’ið, við grøna forminum, kann brúkast fyri seg.
Búmerkið hevur tveir uppsetingarhættir, sum báðir verða brúktir, hvør til sítt endamál, so sum teir best hóska seg.
LITIRNIR
Tveir litir eru í búmerkinum: Myrkablátt og ljósagrønt. Blái liturin umboðar seriøsitet og maskinur. Blátt er eisini álitisvekjandi.
Grøni liturin umboðar tøkni og grøna orku, og at ein tekur hædd fyri umhvørvinum.
NAVNASKRIFTIN
Navnið er sett við skrift-týpuni Magistral. Tað er eisini ein heilt nýggj skrift, við sera nútímans formum og linjum.
Magistral hevur bæði rundar og spískar formar.
RENO er sett við Bold, og VENT er sett við Regular.
SKRIFT TIL ADRESSU
Til adressu á brævpappírir og annað, havi eg valt eisini at brúka Magistral. Soleiðis hevur man ein sera einfaldan og eintáttaðan samleika. Mælt verður tó frá, at brúka Magistral í brævskriving, tí hon er ikki egnað.
NOTA BENE
Uppsetingarhættirnir av búmerkinum eru avgerandi og endaligir.
Ein eigur ongantíð at toyggja búmerkið á nakran hátt, men altíð at minka og vaksa tað tilmunarliga (proportionalt).
Sjúrður Højgaard, grafiskur sniðgevi, MHÍ 1997.


text:
2012
2012 (MMXII) er tað 503. skotár síðan Kristi Føðing. Árið byrjaði ein sunnudag.
Hendingar[rætta | rætta wikitekst]
- 1. januar - Ein augustur gjørdi landgongd í Nesi í Hvalba nýggjársmorgun, hann lá á liðini og var illa fyri. Ongin roynd var gjørd at fáa hann útaftur, og hann doyði seinni sama dag.
- 22. mars - Nýggja Airbus-flogfarið hjá Atlantic Airways kemur til Føroya frá Airbus-verksmiðjuni í Hamburg í Týsklandi.
- 28. mars - Nýggja Airbus-flogfarið hjá Atlantic Airways fer fyri fyrstu ferð í rutuflúgving. Hesin fyrsti rutuflogtúrurin er til Kastrup Flogvøll í Keypmannahavn.
Ítróttur[rætta | rætta wikitekst]
Fótbóltur[rætta | rætta wikitekst]
Landsdystir menn[rætta | rætta wikitekst]
- 7. september - Týskland - Føroyar 3-0. Dysturin varð leiktur í Hannover í Týsklandi.
- 12. oktober - Føroyar - Svøríki 1-2. Dysturin varð leiktur á Tórsvølli í Havn.
- 16. oktober - Føroyar - Írland 1-4. Dysturin varð leiktur á Tórsvølli í Havn.
Landsdystir kvinnur[rætta | rætta wikitekst]
- 28. november - Luksemburg - Føroyar 0-6.
- 28. november - Randi Wardum, Malena Josephsen og Rannvá B. Andreasen spældu allar sín 25. dyst fyri Føroyar, tá føroyska kvinnulandsliðið leikti vinadyst móti Luksembourg hin 28. november 2012. Føroyar vann dystin 6-0.
Føroyameistarakappingin[rætta | rætta wikitekst]
- 6. oktober - EB/Streymur vann sítt annað føroyameistaraheitið við 58 stigum, ÍF vann silvur við 54 stigum og HB vann bronsu við 45 stigum, sama stigatal sum KÍ og Víkingur, men HB hevði betri málúrtøku. FC Suðuroy endaði niðast við 9 stigum og B68 endaði næstniðast við 24 stigum, sama stigatal sum TB, men B68 hevði verri málúrtøku. Niðurflytarar gjørdust tí FC Suðuroy og B68.
- 22. september spældu KÍ kvinnur seinasta dystin og kundu enda kappingarárið við enn einum føroyameistaraheiti, hesaferð við 52 stigum. Nummar tvey gjørdist B36 við 45 stigum og nummar trý gjørdist AB við 37 stigum.
Steypakappingin[rætta | rætta wikitekst]
- 25. august - Víkingur vann steypafinaluna móti EB/Streymi eftir umdyst og brotsparkskapping. Vanligi dysturin endaði 2-2, í longdu leiktíðini gjørdist støðan 1-1 (tvs. samlað 3-3). Síðan var brotssparkskapping, sum endaði 4-5 (EB/Streymur 4 og Víkingur 5).
- 25. august - KÍ kvinnurnar vunnu steypafinaluna 2-1 móti B36.
Hondbóltur[rætta | rætta wikitekst]
Svimjing[rætta | rætta wikitekst]
- Pál Joensen luttók á Summar-OL 2012 í London. Hann er fyrsti føroyski svimjarin, sum hevur klárað at kvalifisera seg til OL. Hann svam fyri Danmark, tí Føroyar ikki er sjálvstøðug tjóð og tí ikki fær loyvi til at kappast innan OL. Pál kom ikki í nakra finalu, hann gjørdist nummar 10, 13 og 17 í teimum trimum kappingunum, ið hann luttók í. Men tað er stórt yvirhøvur at koma við til OL. Hann var annar føroyingurin nakrantíð, ið hevur luttikið á OL. Hin føroyingurin er Katrin Olsen.
- 16. desember - Pál Joensen vann sítt fyrsta HM heiðursmerki (og fyrsta HM heiðursmerki nakar føroyingur hevur vunnið innan tær stóru ítróttagreinirnar) tá hann gjørdist nummar trý í 1500 metrum frí á HM í svimjing á stuttgeil (25 m) í Istanbul. Hann kom á mál við tíðini 14:36.93 og vann HM bronsu.
Klatring[rætta | rætta wikitekst]
- 17. juli - Tað eydnaðist fýra monnum at klatra upp á toppin á Trøllkonufingri, sum er ein 313 metrar høgur drangur. Teir fýra vóru: Herman Eysturoy, Absalon Eysturoy, Aksel Poulsen og Bjartur Lamhauge. Tríggir aðrir vóru eisini við á Trøllkonufingri, men komu ikki heilt upp á toppin, teir vóru: Heini Hátún, Hjálmar Hátún og ein dani.
Føðingar[rætta | rætta wikitekst]
Andlát[rætta | rætta wikitekst]
- 12. apríl - Steinbjørn B. Jacobsen
- 18. apríl - Ivan Johannesen, reiðari og politikari fyri Sambandsflokkin.
- 24. august - Pauli Ellefsen, løgmaður 1981-1985.
- 24. desember - Jack Klugman, amerikanskur sjónleikari (f. 1922)


text:
Jørgen Niclasen, formaður Fólkafloksins, fyllir fimmti ár í dag. Hóast hann ikki er nakar unglingi longur, telist hann framvegis millum yngstu tingfólkini í Løgtinginum. Hann var bert 20 ára gamal, tá hann fyri fyrstu ferð tók sæti sum varðamaður fyri Fólkaflokkin í 1989.
Og er tað nakað, ið eyðkennir yrkisleiðina, er tað politiska hegnið og handalagið. Avrikini eru mong og rúgvusmikil, men lítið er ativast í, at søgurbøkurnar fara at minnast hann sum persónin, ið vendi sváru búskaparkreppuni, Føroyar vóru í, til búskaparvøkstur. Flatskatturin, sum núverandi samgonga helt hánt um, setti gongd á samfelagshjólini. Tað eru tíverri ikki altíð tey, ið sáa í politikki, sum heysta fruktirnar, men fakta er, at um flatskatturin ikki varð samtyktur, hevði núverandi samgonga havt hall á fíggjarlógini. Í bestu búskapartíðum.
Flatskatturin var hjartabarnið hjá Jørgeni Niclasen. Fólkinum og landinum at frama.
Hetta er kortini ikki einasti varðin, søgubøkurnar fara at minnast aftur á. Hvør minnist ikki rumblið, sum var, tá Eysturoyar- og Sandoyartunnilin vóru til viðgerðar. Mótmælisskriv komu úr øllum heraðshornum. Miðlarnir vóru á gosi. Táverandi landsstýrismaður í innlendismálum varð sendur til hús. Stór óvissa valdaði. Skuldu eysturoyingar og sandoyingar aftur missa á stokkinum?
Jørgen Niclasen, sum tá var landsstýrismaður í fíggjarmálum, fekk málið um hendur, og tað gingu bert nakrir fáir mánaðir, so var ósemjan loyst, og eitt samt løgting tók undir við uppskotinum. Eitt politiskt bragd av teimum stóru. Dagin fyri fimmti ára dagin frættist í miðlunum, at 80% av Eysturoyartunlinum var sprongdur í gjøgnum. Gongur alt eftir ætlan, verður koyrandi í 2021. Sandoyartunnilin verður eftir ætlan liðugur í 2023.
Jørgen hevur verið landsstýrismaður fyri Fólkaflokkin í fleiri umførum. Frá 1998-2003 var hann fiskimálaráðharri, frá 2008-2011 uttanríkisráðharri, og frá 2011-2015 í fíggjamálaráðharri.
Jørgen Niclasen hevur drúgvar royndir í føroyskum politikki. Bæði sum løgtingsmaður, landsstýrismaður, og ikki minst sum formaður Fólkafloksins.
Í Løgtinginum hevur Jørgen havt fleiri álitisstørv. Frá 1991-1993 var hann formaður í Almanna- og heilsunevndini, frá 1994-1996 var hann formaður í Landsstýrismálanevndini, frá 1996 til 1998 var hann formaður í Vinnunevndini. Frá 1996-1998 var hann limur í Sendinevnd Løgtingsins í Norðurlandaráðnum. Í 1998 varð Jørgen valdur til formann í § 19-nevndini, sum Løgtingið setti at útgreina og lýsa tey viðurskifti í 1980-árunum, sum vóru atvoldin til djúpu búskaparligu kreppuna í fyrru helvt av 1990-árunum. Í 1998 og í 2011 var Jørgen formaður í Fíggjarnevndini, og frá 2004-2008 var hann formaður í Trivnaðarnevndini.
Jørgen var formaður í tingbólki Fólkafloksins frá 2004 til 2008, og síðan 2007 hevur hann verið formaður Fólkafloksins.
Fólkaflokkurin ynskir Jørgeni Niclasen, formanni Fólkafloksins, hjartaliga til lukku við fimmti ára degnum.
Fólkaflokkurin


text:
Í gjár var Jógvan Skorheim, borgarstjóri á fundi við Siri Stenberg, landsstýriskvinnu í Heilsu- og Innlendismálum. Óluva Klettskarð, forkvinna í Trivnaðarnevndini Eldri og Bústaðir var eisini við á fundinum.
Landsstýriskvinnan í Heilsu- og Innlendismálum varðar av nógvum málsøkjum, sum eru sera viðkomandi fyri kommunala arbeiðið, og í gjár vórðu fleiri ymisk evni umrødd á fundinum ímillum Siri Stenberg, landsstýriskvinnu, Jógvan Skorheim, borgarstjóra og Óluvu Klettskarð, forkvinnu í Trivnaðarnevndini Eldri og Bústaðir.
Eitt nú snúði fundurin seg um eldraøkið, sum kommunurnar í Norðoyggjum hava skipað í Norðoya Bú- og Heimatænastu. Hetta fyrsta árið síðani kommunurnar yvirtóku eldraøkið, hevur NBH gjørt serliga nógv burturúr at kanna tørvin og møguleikarnar fyri menning av eldraøkinum í Norðoyggjum, og hesum arbeiðnum vísti landsstýriskvinnan stóran áhuga fyri. Afturat hesum snúði fundurin seg eisini felags áhugamál á sjúkrahúsøkinum og Heilsutrygd.
Málsøkini orku- og umhvørvismál verða eisini umsitin í Heilsu- og Innlendismálaráðnum og tí vísti landsstýriskvinnan eisini serligan áhuga fyri sjóhitaskipanini, sum Klaksvíkar kommuna skjótt fer at taka í nýtslu. Sjóhitaskipanin í Klaksvík er somikið stór, at har er møguleiki fyri at knýta fleiri almennar bygningar uppí skipanina eisini, og møguleikarnir fyri hesum vórðu somuleiðis umrøddir á fundinum í gjár.
Kelda: Klaksvik.fo 21-01-2016


text:
Sørvágur
Sørvágur er ein bygd í Vágum, hon er inni á botni á Sørvágsfirði. Bygdin er í seinnu tíðini vaksin skjótt, og er nú millum tær størstu í oyggjunum. Har er bæði veðurgott og kyrt, og tað má sigast at vera heldur góð skipahavn. Fiskipláss er tað av teimum bestu. Niðan fyri húsini er ein avbæra stórur sandur.
Á sunnara síðu á Sørvágsfirði er Selvík, har var fyrst í hesari øld hvalaveiðistøð.
Í tveimum av bygdunum í Vágum hava útgrevstrar víst, at bygdirnar helst stava heilt afturi frá landnáminum. Bæði í Sandavági og í Sørvági eru toftir funnar av so gamlari búseting, at búsetingin verður hildin at vera minst 1000 ára gomul.


text:
Havstovan skipar fyri verkætlanum við ymiskum fiskireiðskapi. Talan kann vera um at betra verandi reiðskap, menna nýggjar reiðskapir, at tillaga reiðskap, so hann fer betur við umhvørvinum ella at gera royndir á nýggjum leiðum.
Hugskot til verkætlanirnar hava sum oftast uppruna innan fiskivinnuna og vinnan er tí við í hesum verkætlanum. Verkætlanir verða eisini gjørdar saman við øðrum londum, serliga í norðurlendskum høpi. Av ymiskum verkætlanum, sum Fiskirannsóknarstovan hevur gjørt, kunnu nevnast agn kanningar á Føroya Banka, línuroyndir á Reykjanesrygginum, royndir við ymiskum skiljiristum og royndir við trolgrunnum. Av verkætlanum, sum Havstovan hevur samstarvað við onnur lond um, kunnu nevnast verkætlanir at finna ein hátt at skilja smáar rækjur frá teim stóru meðan fiskað verður og royndir við skiljiristum at skilja óynskta hjáveiðu frá veiðuni.
Havstovan hýsir eisini granskingarkjarnanum hjá Fiskimálaráðnum viðvíkjandi fiskitøkni, sí eisini www.fvg.fo. Tætt samstarv er millum kjarnuna og Havstovuna.
So hvørt verkætlanir eru lidnar, verður frágreiðing skrivað og givin út sum, t.d. smárit og lagt út á heimasíðuni hjá Havstovuni á hesum staði og undir "Ritgerðir".
Niðanfyri eru frágreiðingar frá royndum, skipað eftir evnum. Nakrar av hesum frágreiðingum kunnu heintast beinleiðis av heimasíðuni, meðan aðrar kunnu keypast við at venda sær til Havstovuna.


text:
Síðan Útvarp Føroya og Sjónvarp Føroya vóru løgd saman í januar 2005, hava áneyðir verið á útbyggingum í Sortudíki, har samanlagdi stovnurin húsast í dag. Og nú verður so loksins farið undir at byggja út.
Fyrsta byggistig fevnir um ein framleiðslubygning og ein tøknibygning. Sáttmáli er gjørdur við Sp/f ÁTS í Kaldbak, sum skal gera arbeiðið, ið fer at kosta 8,4 mió. krónur. Sølan av bygningunum í M. A. Winthersgøtu, har sjónvarpið helt til, fíggjar byggingina.
Mánadagin verður skipað fyri hátíðarløtu í Sortudíki, har Bjørn Kalsø, landsstýrismaður í mentamálum, sigur nøkur orð og setir spakan í. Somuleiðis luttaka Mikal Viderø, leiðari á byggideildini hjá Landsverki, vegna byggiharran, og Rúni Heinesen, stýrisformaður, vegna Kringvarpið.
Eftir ætlan verður arbeiðið liðugt í august næsta ár.
Tórshavn, 7. november 2014
Mentamálaráðið / Landsverk